Diari Oficial de la Generalitat Valenciana


Sumari del DOGV 9585, del 28-04-2023 (2023/4401)

RESOLUCIÓ de 21 d'abril de 2023, de la Direcció General d'Emergència Residencial, Funció Social de l'Habitatge i Observatori de l'Hàbitat i Segregació Urbana, d'aprovació de bases reguladores per a la concessió directa del Bo Lloguer Jove, i convocatòria per a l'exercici 2023.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9585

Data del DOGV
:   28-04-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/4401


Data del document
:   21-04-2023

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * ajuda pública

RESOLUCIÓ de 21 d'abril de 2023, de la Direcció General d'Emergència Residencial, Funció Social de l'Habitatge i Observatori de l'Hàbitat i Segregació Urbana, d'aprovació de bases reguladores per a la concessió directa del Bo Lloguer Jove, i convocatòria per a l'exercici 2023. [2023/4401]  
PREÀMBUL  
  
L'accés a un habitatge de lloguer s'ha convertit en tot un problema per als joves en les grans ciutats de la Comunitat Valenciana, cosa que ha obligat a haver de compartir pis si volen independitzar-se, ja que els salaris continuen sent molt precaris i inestables. L'edat mitjana d'emancipació entre els joves valencians no deixa de pujar i supera ja els 29 anys. Pocs són els joves que es poden permetre llogar per si mateixos un pis, però tampoc no tenen accés al mercat de compravenda d'habitatge, perquè no tenen els diners necessaris per a pagar l'entrada ni l'estabilitat requerida per a accedir a una hipoteca. Aquests problemes fan que la taxa d'emancipació continue baixant a la Comunitat Valenciana, i se situa en un 11,8 %.  
Davant d'aquesta situació, la garantia constitucional del dret al gaudi d'un habitatge digne i adequat així com el reconeixement legal de tal dret derivat de la Llei 2/2017, de 3 de desembre, per la funció social de l'habitatge l'article 2 del qual garanteix a totes les persones residents a la Comunitat Valenciana el dret a gaudir d'un habitatge assequible, digna i adequada que complisca amb totes les condicions per a garantir el seu lliure desenvolupament de la personalitat, el seu dret a la intimitat i la resta de drets vinculats a l'habitatge, ha obligat les administracions públiques a promoure actuacions que faciliten l'accés al mercat immobiliari d'aquells col·lectius amb majors dificultats d'accés, entre els quals s'inclou, sens dubte, els joves.  
  
El Reial decret 42/2022, de 18 de gener, pel qual es regula el Bo Lloguer Jove i el Pla estatal per a l'accés a l'habitatge 2022-2025, publicat en el Boletín Oficial del Estado de data 19 de gener de 2022, a més de contemplar diferents programes d'ajudes per a facilitar l'accés al mercat de lloguer d'habitatge als ciutadans en general, va implementar, per primera vegada, el denominat Bo Lloguer Jove amb el qual es pretén impulsar l'accés de la població jove a l'habitatge en lloguer així com contribuir al repte demogràfic. L'ordenació, instrucció, tramitació i resolució dels procediments de concessió d'aquestes ajudes, així com el seu abonament una vegada s'haja reconegut per aquestes administracions el dret de les persones beneficiàries a obtindre'l dins de les condicions i límits establits en el mencionat reial decret s'atribueix a les comunitats autònomes en el seu àmbit territorial respectiu. A aquest efecte, el Ministeri de Transports, Mobilitat i Agenda Urbana transferirà a les comunitats autònomes i a les ciutats de Ceuta i Melilla els fons per a atendre l'ajuda del Bo Lloguer Jove amb les dotacions que es consignen en els pressupostos generals de l'Estat de cada any.  
  
Durant l'exercici 2022 per la Vicepresidència Segona i Conselleria d'Habitatge i Arquitectura Bioclimàtica, mitjançant l'Ordre 3/2022, de 27 de maig, del titular de la dita conselleria, es van aprovar les bases reguladores per a la concessió directa del Bo Lloguer Jove durant l'exercici 2022 que han beneficiat un nombre aproximat de 3.900 persones joves sol·licitants de l'ajuda. Atés el recent informe elaborat per l'Institut Valencià de la Joventut denominat «L'impacte de la Covid\_19 i la «nova normalitat» en la joventut valenciana», hem de considerar les següents dades: el 71,8 % de la població jove enquestada viu en l'habitatge familiar amb tots dos progenitors o un d'ells. El 15,4 % resideix en un habitatge compartit amb la parella, el 6 % viu sol/a, el 4,9 % comparteix habitatge amb altres persones i l'1,8 % està vivint en aquest moment en l'habitatge familiar, però durant el curs acadèmic resideix en un habitatge o residència d'estudiants. En relació amb l'emancipació, el 72,6 % de la joventut valenciana no està emancipada ara mateix. Respecte dels efectes de la covid-19 en l'emancipació futura, el 41,1 % de la joventut valenciana considera que la pandèmia retardarà el moment d'emancipar-se, el 31,8 % afirma que no influirà en aquesta decisió i el 25,4 % no ho sap. A la vista de l'anàlisi exposada és clar que la situació econòmica actual resulta especialment complicada per als joves després de la crisi econòmica i social causada per la pandèmia i agreujada a hores d'ara per la guerra d'Ucraïna, raons que obliguen aquesta administració a continuar col·laborant amb aquest col·lectiu a fi de facilitar-li l'accés a l'habitatge per constituir un pilar bàsic per a la construcció de qualsevol projecte vital.  
  
L'article 14 del Reial decret 42/2022, relatiu al procediment de concessió del Bo Lloguer Jove, estableix que aquestes subvencions podran concedir-se de manera directa conformement amb el que es disposa en l'article 22.2 de la Llei 38/2003, quan concórreguen les raons previstes en aquest article que hauran de ser justificades, en cada cas, per la comunitat autònoma de què es tracte i sempre dins de les disponibilitats pressupostàries, com així es va realitzar durant l'exercici 2022. A la vista de la situació descrita i de les singulars circumstàncies d'interés públic, social i econòmic que hi concorren, resulta urgent, de nou, la concessió d'ajudes directes per al pagament del lloguer amb la finalitat de propiciar que l'esforç econòmic per al pagament del lloguer no siga l'obstacle principal per a l'emancipació dels joves i, així, a l'empara de l'article 168.1.C) de la Llei 1/2015, de 6 de febrer, d'hisenda pública, del sector públic instrumental i de subvencions, aprovar les bases reguladores i procedir, durant l'exercici 2023, a la corresponent convocatòria considerant que, de conformitat amb el que es disposa en la disposició addicional cinquena de la Llei 8/2021, de 30 de desembre, de pressupostos de la Generalitat per a l'exercici 2022, l'aprovació de les bases reguladores per a la concessió directa de subvencions per raons d'interés públic, social, econòmic o humanitari, o altres ben justificades que dificulten la seua convocatòria pública, quan no superen els 18.000 euros per beneficiari o beneficiària, així com l'apreciació de la concurrència d'aquestes circumstàncies i el seu atorgament, correspondrà, si és el cas, a la persona titular de la conselleria en el seu respectiu àmbit competencial.  
Amb el Decret 5/2019, de 16 de juny, del president de la Generalitat, pel qual es determina el nombre i la denominació de les conselleries i les seues atribucions, s'assigna a la Vicepresidència Segona i Conselleria d'Habitatge i Arquitectura Bioclimàtica les competències en matèria d'habitatge, i de regeneració urbana i sostenibilitat energètica residencial. Per Decret 105/2019, de 5 de juliol, del Consell, es va establir l'estructura orgànica bàsica de la Presidència i de les conselleries de la Generalitat reafirmant aquesta competència. La Resolució de 2 d'agost de 2019, del vicepresident segon i conseller d'Habitatge i Arquitectura Bioclimàtica, sobre delegació de l'exercici de competències en determinats òrgans de la Conselleria, article tercer, delega en les persones titulars de la sotssecretaria i de les direccions generals d'aquesta Conselleria, en l'àmbit de les seues respectives matèries competencials i dels seus corresponents programes pressupostaris, en l'apartat 9, entre altres, l'aprovació de les bases reguladores i la concessió de les subvencions a què es refereix la disposició addicional cinquena de la Llei 28/2018, de 28 de desembre, de pressupostos de la Generalitat per a l'exercici 2019, o disposició que la substituïsca, en relació amb el que estableix l'article 168.1.C) de la Llei 1/2015, de 6 de febrer.  
  
D'altra banda, a conseqüència del canvi operat en la naturalesa jurídica de les bases reguladores de la concessió de les subvencions efectuat pel Decret llei 1/2022, de 22 d'abril, del Consell, que possibilita la seua consideració no com a disposició de caràcter general sinó com a acte administratiu múltiple amb igual naturalesa que l'acte administratiu de convocatòria, aquesta conselleria considera que, en llaures al principi d'eficàcia i economia processal, tractant-se tots dos d'actes administratius que esgoten la seua eficàcia en el temps a l'uníson, manca de fonament des del punt de vista tècnic i jurídic, instrumentar l'aprovació de les bases i la convocatòria i concessió de les ajudes en actes administratius separats, justificant que, a l'empara del que es disposa en l'article 10 de la Llei 40/2015, d'1 d'octubre, de règim jurídic del sector públic, l'òrgan competent procedisca a l'aprovació de les bases reguladores i a convocar les ajudes en unitat d'acte.  
  
Aquestes bases són conformes amb la Resolució d'11 de maig de 2020, de la Vicepresidència Segona i Conselleria d'Habitatge i Arquitectura Bioclimàtica, per la qual s'aprova el Pla estratègic de subvencions per al període 2020-2023 (DOGV 8810, de data 13.05.2020), amb les modificacions introduïdes mitjançant Resolució de 17 de març de 2022, de la Sotssecretaria de la Vicepresidència Segona i Conselleria d'Habitatge i Arquitectura Bioclimàtica, tal com estableix la Llei 1/2015, de 6 de febrer, en el seu article 164, lletra a), així com l'article 8.1 de la Llei 38/2003, de 17 de novembre i els articles 10 a 15 del Reial decret 887/2006, de 21 de juliol.  
A l'efecte del que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes regulades en la present ordre s'adapten als requisits establits en el Reglament (UE) número 1408/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, ja que per tindre per objecte el pagament de les rendes de lloguer d'habitatge habitual de les persones físiques, que no realitzen activitats econòmiques, ni suposa un avantatge econòmic que false la competència, ni afecta els intercanvis comercials entre estats integrants, no requereixen notificació o comunicació a la Unió Europea.  
Per tot el que s'ha exposat, complits els tràmits procedimentals oportuns, havent-se incorporat a l'expedient els informes de l'Advocacia General de la Generalitat així com l'informe de la Intervenció Delegada emesos de conformitat amb l'article 165.1 de la Llei 1/2015 de, 6 de febrer de la Generalitat, d'hisenda pública, del sector públic instrumental i de subvencions i fent ús de les facultats atribuïdes pels preceptes legals esmentats, resolc:  
  
Primer  
S'aproven les bases reguladores per a la concessió del Bo Lloguer Jove corresponent a l'exercici 2023 que s'exposen a continuació:  
  
  
Base primera. Objecte i àmbit  
1. Les presents bases tenen per objecte regular la concessió del Bo Lloguer Jove per a facilitar el gaudi d'un habitatge o habitació en règim de lloguer o de cessió d'ús a les persones joves amb escassos mitjans econòmics, mitjançant l'atorgament d'ajudes a les persones arrendatàries o cessionàries.  
2. El Bo Lloguer Jove a què es refereix les presents bases reguladores serà aplicable en tot el territori de la Comunitat Valenciana.  
  
3. Les ajudes que constitueixen el Bo Lloguer Jove tindran caràcter finalista i es destinaran a contribuir al pagament de la renda arrendatícia o preu de cessió de l'habitatge o habitació habituals facilitant tant l'accés com, si és el cas, la continuació en el gaudi de les ja arrendades o cedides.  
  
Base segona. Finançament  
1. El finançament de les ajudes del Bo Lloguer Jove per als exercicis 2023 i 2024, es realitzarà amb càrrec al capítol IV, de l'aplicació pressupostària 41.06.78.888.30.4, «Emergència residencial i funció social», línia S106000, denominada «Bo Lloguer Jove» habilitada, a aquest efecte en els pressupostos de la Generalitat per a 2023 amb ingressos finalistes del Ministeri de Transports, Mobilitat i Agenda Urbana per al finançament d'aquestes ajudes. En aplicació del que s'estableix en els articles 41, 166.b i 167 de la Llei 1/2015, l'atorgament de les ajudes estarà condicionat a l'existència, en els pressupostos de la Generalitat de 2023 i 2024, de crèdit adequat i suficient per a tal finalitat.  
2. La quantia total màxima de les ajudes corresponents al Bo Lloguer Jove a concedir en l'exercici 2023 serà inicialment de 75.958.941,00 euros, corresponent a l'aportació del Ministeri de Transports, Mobilitat i Agenda Urbana. Atés que la convocatòria té el caràcter de despesa plurianual aquesta quantitat es distribuirà entre l'exercici 2023 i 2024 en la forma que es disposa a continuació:  
  
Anualitat 2023 Anualitat 2024 Import total  
26.456.257,00 € 06.859.588,00 € 00.425.965,00 €  
  
  
De conformitat amb el que es disposa en l'article 56 del Reial decret 887/2006, de 21 de juliol), pel qual s'aprova el Reglament de la Llei 38/2003, de 17 de novembre, general de subvencions, i l'article 41 de la Llei 1/2015, de 6 de febrer, d'hisenda pública, del sector públic instrumental i de subvencions, en la redacció donada per l'article 3 del Decret llei 6/2021, d'1 d'abril, del Consell, atés que la convocatòria s'acull al procediment de tramitació anticipada, l'aprovació de la despesa corresponent queda condicionada en l'efectiva existència de crèdit adequat i suficient una vegada s'aprove el pressupost de la Generalitat corresponent als exercicis 2023 i 2024.  
Així mateix, d'acord amb l'article 167 de la Llei 1/2015, i pel mateix motiu, podrà arribar-se al moment procedimental immediatament anterior al de la resolució de concessió, i haurà de constar en tots els tràmits que tal atorgament estarà condicionat a l'existència, en els pressupostos de l'exercici econòmic següent, de crèdit adequat i suficient per a això.  
3. No obstant això, es podrà ampliar l'import global de les ajudes amb què està dotada la convocatòria amb posterioritat a la seua publicació si resultara insuficient per a atendre les peticions que, presentades dins del termini, acrediten complir els requisits i altres condicions establides en aquestes bases, d'acord amb la regulació establida en l'article 58 del Reial decret 887/2006, pel qual s'aprova el Reglament de la Llei 38/2003, general de subvencions, i l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, tenint en compte el que s'estableix en els successius Acords Bilaterals subscrits relatius a la distribució del finançament tal com s'estableix en l'article 5 del Reial decret 42/2022, de 18 de gener, pel qual es regula el Bo Lloguer Jove i el Pla Estatal d'Accés a l'Habitatge 2022-2025, o bé mitjançant l'aportació de fons propis addicionals sempre que les disponibilitats pressupostàries ho permeten. L'òrgan concedent haurà de publicar la declaració de crèdits disponibles amb caràcter previ a la resolució de concessió en els mateixos mitjans que la convocatòria, sense que tal publicitat implique l'obertura de termini per a presentar noves sol·licituds ni l'inici de nou còmput de termini per a resoldre. L'efectivitat de la quantia addicional queda condicionada a la disponibilitat efectiva del crèdit en un moment anterior a la resolució de la concessió de les subvencions.  
  
4. Així mateix, atenint-se al que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, podrà preveure's en la convocatòria que eventuals augments sobrevinguts en el crèdit disponible possibiliten el dictat d'una resolució complementària de la concessió de la subvenció que incloga aquelles sol·licituds que, fins i tot complint tots els requisits, no hagen sigut beneficiàries per esgotament del crèdit inicialment habilitat  
5. La dotació econòmica per a la concessió d'ajudes de la convocatòria té caràcter plurianual per a atendre la concessió de l'ajuda, si és el cas, durant 24 mesos, sempre que es continuen mantenint els requisits i les circumstàncies exigibles que van determinar la concessió de l'ajuda.  
  
  
Base tercera. Actuacions subvencionables  
1. Seró objecte de la subvenció Bo Lloguer Jove, en els termes regulats en el Reial decret 42/2022, de 18 de gener i en les presents bases reguladores i sempre dins de les disponibilitats pressupostàries, la renda arrendatícia o el preu de la cessió que conste en el contracte d'arrendament o de cessió d'ús a la qual les persones joves han de fer front per al gaudi del seu habitatge o habitació durant el període a què es refereix la base huitena.  
2. No seran subvencionables les despeses generals, fiances, serveis, tributs, càrregues i responsabilitats que no siguen susceptibles d'individualització, que les parts hagen acordat que siguen a càrrec de l'arrendatària i que s'incloguen en el contracte com a conceptes diferenciats de la renda de lloguer.  
  
Base quarta. Persones beneficiàries i requisits  
1. Podran ser beneficiàries de les ajudes del Bo Lloguer Jove les persones físiques majors d'edat que complisquen tots i cadascun dels requisits següents:  
a) Tindre menys de trenta-cinc anys, inclosa l'edat de trenta-cinc anys, en el moment de sol·licitar l'ajuda  
b) Posseir la nacionalitat espanyola, o la d'algun dels estats membres de la Unió Europea o de l'Espai Econòmic Europeu, Suïssa, o el parentiu determinat per la normativa que siga aplicable. En el cas de les persones estrangeres no comunitaris hauran de trobar-se en situació d'estada o residència regular a Espanya. Totes les persones que integren la unitat de convivència hauran de complir aquesta condició en el moment de la sol·licitud. Les persones beneficiàries hauran de facilitar el seu número de document nacional d'identitat, així com el dels altres membres de la unitat de convivència majors de 16 anys, i en cas de persones estrangeres el número d'identificació d'estranger. No s'exigirà el permís de residència als qui estiguen exclosos d'aquesta obligació conformement amb el que s'estableix en la legislació estatal.  
  
c) Ser titular, o estar en condicions de subscriure, en qualitat de persona arrendatària, d'un contracte d'arrendament d'habitatge formalitzat en els termes de la Llei 29/1994, de 24 de novembre, d'arrendaments urbans o, en qualitat de persona cessionària, d'un contracte de cessió d'ús o d'arrendament o cessió d'ús d'una habitació, amb destinació a residència habitual i permanent, i situada a la Comunitat Valenciana. En el cas de lloguer d'habitació no és exigible que la formalització ho siga en els termes de la Llei 29/1994, si bé el contracte de lloguer o cessió d'ús haurà de tindre una duració mínima d'un any. En cap cas s'admetrà contractes de subarrendament d'habitatge o habitació.  
  
En cas de no disposar-se de contracte d'arrendament o de cessió d'ús d'habitatge o habitació, la persona sol·licitant haurà d'emplenar al costat de la seua sol·licitud un formulari que continga una declaració responsable relativa a l'obligació d'aportar el contracte corresponent en el termini establit en la convocatòria.  
d) L'habitatge o habitació arrendat o cedit haurà de constituir la residència habitual i permanent de la persona arrendatària o cessionària que conste en el contracte d'arrendament i de les altres persones que integren la unitat de convivència, per la qual cosa hauran de trobar-se empadronades en l'habitatge amb anterioritat al moment de sol·licitar l'ajuda i així acreditar-se mitjançant certificat col·lectiu o volant únic d'empadronament en el qual haurà de constar, en la data de sol·licitud, les persones que tenen el seu domicili habitual permanent en l'habitatge objecte del contracte d'arrendament o cessió o la persona que té una habitació arrendada o cedida en ús. L'habitatge o habitació haurà de constituir el domicili habitual i permanent durant tot el període pel qual es concedisca l'ajuda. A aquest efecte queden exclosos els arrendaments als quals es refereix l'article 3 de la Llei 29/1994, «Arrendaments per a ús diferent d'habitatge», així com els formalitzats a l'empara de la legislació turística.  
e) La renda arrendatícia o preu de cessió de l'habitatge o habitació objecte del contracte d'arrendament o cessió seran, com a màxims, els que s'estableixen en el quadre que s'insereix a continuació:  
  
 Lloguer o cessió d'habitatge Lloguer o cessió d'habitació  
Zona Import anual Import mensual Import anual Import mensual  
ATPMS A-1: València 9.240 € 770 € 3.600 € 300 €  
ATPMS A-2: Alacant i Castelló de la Plana 8.160 € 680 € 3.600 € 300 €  
ATPMS B 7.200 € 600 € 3.600 € 300 €  
ATPMS C-1 I C-2 6.600 € 550 € 2.400 € 200 €  
ATPMS A 5.040 € 420 € 2.100 € 175 €  
  
  
En aquesta renda o preu no s'inclou l'import que poguera correspondre a annexos com ara places de garatge, trasters o similars.  
Si en el contracte d'arrendament o cessió d'ús s'inclogueren annexos com a garatge o traster i el preu de cadascun d'aquests no estiguera desglossat figurant en el contracte únicament l'import global, a l'efecte de la comprovació de l'import màxim del preu anterior, es valorarà l'import de la renda o preu de cessió de l'habitatge com el 80 per 100 del preu total del contracte quan aquest incloga habitatge i garatge, 95 per 100 quan el contracte incloga habitatge i traster, i 75 per 100 quan el contracte incloga habitatge, garatge i traster.  
Si en el contracte d'arrendament o cessió d'ús s'inclogueren les despeses de comunitat i el seu preu no estiguera desglossat figurant en el contracte únicament l'import global, a l'efecte de la comprovació de l'import màxim del preu anterior, es valorarà l'import de les despeses de comunitat com el 5 per 100 de l'import del preu de lloguer o cessió de l'habitatge.  
En el cas que la persona sol·licitant no tinguera subscrit contracte d'arrendament o de cessió d'ús d'habitatge o habitació en el moment de formalitzar la sol·licitud de l'ajuda es presumirà, a priori, un import màxim mensual de renda de lloguer o cessió d'ús per al càlcul de l'ajuda igual al contingut en els paràgrafs que antecedeixen.  
Quan s'aporte per la persona beneficiària el contracte d'arrendament o cessió d'habitatge o habitació subscrit contenint el preu de la renda o cessió reals, seran aquests els límits a tindre en compte per al càlcul de l'import del Bo Lloguer Jove que corresponga en els termes que deriven de les presents bases,i es minoraria, si és el cas, proporcionalment entre els beneficiaris, la quantia inicial de l'ajuda concedida, si l'import de la renda arrendatícia o preu de cessió de l'habitatge o habitació que constara en els contractes fora inferior a la que va servir de base per al seu càlcul i tenint en compte els criteris continguts en els paràgrafs anteriors.  
f) Disposar almenys d'una font regular d'ingressos que li reporte unes rendes anuals, inclosos els de les persones que tinguen el seu domicili habitual i permanent en l'habitatge arrendat o cedit o a arrendar o cedir, a la qual denominarem unitat de convivència, consten o no com a titulars del contracte d'arrendament o cessió, iguals o inferiors a 3 vegades l'indicador públic de renda d'efectes múltiples (IPREM). En el supòsit de lloguer d'habitació no s'inclourà la renda de les persones que tinguen el seu domicili habitual i permanent en l'habitatge, solament es consideraran les de la persona física arrendatària.  
A aquest efecte, s'entendrà que tenen una font regular d'ingressos els qui estiguen treballant per compte propi o alié, el personal investigador en formació i les persones perceptores d'una prestació social pública de caràcter periòdic, contributiva o assistencial, sempre que puguen acreditar una vida laboral de, com a mínim, tres mesos d'antiguitat, en els sis mesos immediatament anteriors al moment de la sol·licitud, o una duració prevista de la font d'ingressos de, com a mínim, sis mesos comptats des del dia de la seua sol·licitud.  
Si la font regular d'ingressos de la persona sol·licitant consistira en activitats empresarials, professionals o artístiques, haurà d'aportar una declaració censal d'inici d'activitat o certificat de l'Agència Estatal d'Administració Tributària acreditativa de l'alta en l'activitat. En aquest cas, l'acreditació de les rendes es referirà al rendiment net d'aquesta activitat econòmica calculat amb caràcter previ a l'aplicació de les reduccions previstes en l'article 32 de la Llei 35/2006, de 28 de novembre, de l'impost sobre la renda de les persones físiques, i de modificació parcial de les lleis dels impostos de societats, sobre la renda de no residents i sobre el patrimoni, corresponents a la declaració presentada per la persona sol·licitant, relativa al període impositiu immediatament anterior amb termini de presentació vençut a la sol·licitud del Bo Lloguer Jove.  
Si la persona sol·licitant del Bo Lloguer Jove disposa de més d'una font d'ingressos les rendes computables seran la suma de les rendes derivades d'aquestes fonts.  
En el cas que la persona sol·licitant no disposara de contracte d'arrendament o de cessió d'habitatge en el moment de la sol·licitud, però estiguen en condicions de subscriure'l i fins que això tinga lloc, a l'efecte de la comprovació del límit màxim de renda contingut en aquest es prendrà com a unitat de convivència la declarada per persona sol·licitant en la seua sol·licitud d'ajuda.  
La quantia dels ingressos s'acreditaran en la forma establida en la base sisena  
2. Quan en un mateix habitatge convisquen dues o més persones joves, cadascuna d'elles podran ser beneficiària si concorren els requisits establits en el paràgraf anterior amb les especificitats respecte dels límits d'ingressos de les persones beneficiàries i respecte a la renda arrendatícia o preu de cessió de l'habitatge establit en la base quarta.1.e) i f), que s'estableixen a continuació:  
a) la suma de les rendes anuals de les persones que tinguen el seu domicili habitual i permanent en l'habitatge arrendat o cedit o a arrendar o cedir, consten o no com a titulars del contracte d'arrendament o cessió seran les següents:  
- quan convisquen dos joves: rendes iguals o inferiors a 4 vegades l'indicador públic de renda d'efectes múltiples (IPREM).  
- quan convisquen tres o més joves: rendes iguals o inferiors a 5 vegades l'indicador públic de renda d'efectes múltiples (IPREM).  
Considerant, a més, que la renda individual anual de cadascuna de les persones que integren la unitat de convivència serà, en tot cas, igual o inferior a 3 vegades l'indicador públic de renda d'efectes múltiples (IPREM).  
Aquest increment del límit de renda anual no serà aplicable per al supòsit de lloguer o cessió d'ús d'habitació al qual resultarà d'aplicació el límit establit amb caràcter general en el base quarta.f).  
b) Que en cap cas i en cap mensualitat, la suma de les ajudes rebudes per les persones joves que convisquen en l'habitatge supere l'import de la renda arrendatícia o preu de cessió. En el cas que les ajudes sobre un mateix habitatge superara el 100 % de la renda arrendatícia o preu de cessió, l'import de l'ajuda de totes i cadascuna de les persones beneficiàries serà minorat en la proporció corresponent.  
  
c) Que en el supòsit de compatibilitat regulat en l'article 55.1 del Reial decret 42/2022, la suma de les ajudes del Bo Lloguer Jove rebudes per totes i cadascuna de les persones convivents i l'ajuda al lloguer del «programa d'ajuda a les persones joves i per a contribuir al repte demogràfic» no supere el 75 % de la renda arrendatícia o preu de cessió de l'habitatge. En el cas que les ajudes sobre un mateix habitatge superara aquest límit, haurien de minorar-se en la proporció corresponent.  
  
Quan en una mateixa habitació convisquen més d'una persona jove, només una podrà ser beneficiària del Bo Lloguer Jove encara quan ambdues siguen titulars del contracte d'arrendament o cessió d'ús.  
  
3. No podrà concedir-se l'ajuda quan la persona sol·licitant o alguna de les que tinguen la seua residència habitual i permanent en l'habitatge objecte del contracte d'arrendament o de cessió d'ús de l'habitatge es trobe en alguna de les situacions que a continuació s'indiquen:  
  
a) Ser la persona sol·licitant, la seua cònjuge o alguna de les persones convivents amb la qual tinga parentiu de consanguinitat o afinitat en primer grau, propietària o usufructuària d'algun habitatge a Espanya. A aquest efecte no es considerarà que s'és persona propietària o usufructuària d'un habitatge si el dret recau únicament sobre una part alíquota d'aquest i s'ha obtingut per herència o transmissió mortis causa sense testament. S'exceptuaran d'aquest requisit els qui sent titulars d'un habitatge acrediten la no disponibilitat d'aquest per causa de separació o divorci, per qualsevol altra causa aliena a la seua voluntat o quan l'habitatge resulte inaccessible per raó de discapacitat de la persona titular o alguna altra persona de la unitat de convivència.  
  
b) Que la persona arrendatària, la persona cessionària o qualsevol de les que tinguen el seu domicili habitual i permanent en l'habitatge arrendat o cedit tinga parentiu en primer o segon grau de consanguinitat o afinitat amb la persona arrendadora o cedent de l'habitatge.  
c) Que la persona arrendatària, la persona cessionària o qualsevol de les que tinguen el seu domicili habitual i permanent en l'habitatge arrendat o cedit siga soci o partícip de la persona física o jurídica que actue com a arrendadora o cedent, exceptuant que es tracte de cooperatives d'habitatge en cessió d'ús i sense ànim de lucre.  
4. A l'efecte del que es disposa en les presents bases reguladores, formen una unitat de convivència les persones que estiguen empadronades en un mateix habitatge durant el període subvencionable, existisquen o no llaços familiars entre elles. Els requisits i les condicions aplicables per a ser persona beneficiària de l'ajuda hauran de ser complits per la persona sol·licitant i, en la forma en què s'establisca en aquestes bases, pel conjunt dels membres de la unitat de convivència a la qual es destina l'habitatge.  
Quan en la sol·licitud es facen constar membres no empadronats en l'habitatge, tindran la consideració de membres de la unitat de convivència a l'efecte d'aquesta ordre. Quan en el certificat d'empadronament apareguen membres no inclosos en la sol·licitud, i no s'esmene el seu emplenament conformement amb el tràmit recollit en la base catorzena, apartat 2, s'entendrà desistida la sol·licitud, llevat que s'acredite mitjançant certificat municipal que aquestes persones no resideixen en l'habitatge o que han sol·licitat la baixa en el padró municipal amb anterioritat a la data de sol·licitud de l'ajuda, o bé que acrediten no disposar del dret d'ús de l'habitatge.  
En cas de contractes d'arrendament amb diverses persones titulars, totes elles hauran de constar com a membres de la unitat de convivència i figurar com a tals en la sol·licitud, llevat que acrediten documentalment no tindre atribuït el dret d'arrendament.  
En els casos de separació o divorci, els menors en règim de custòdia compartida es consideraran integrants de cadascuna de les unitats de convivència dels seus progenitors en la proporció que derive del règim de custòdia establida.  
En cap cas una mateixa persona podrà formar part de dues unitats de convivència diferents, excepte el supòsit contemplat en l'apartat anterior.  
5. No podrà concedir-se l'ajuda quan entre la persona sol·licitant titular del contracte d'arrendament o cessió d'habitació i la persona arrendadora o cedent d'aquesta existisca parentiu en primer grau o segon grau de consanguinitat o d'afinitat; o quan la persona arrendatària o cessionària de l'habitació siga sòcia o partícip de la persona física o jurídica que actue com a arrendadora o cedent.  
6. D'acord amb el que es disposa en l'article 6.7 del Reial decret 42/2022, no podran obtindre la condició de beneficiàries les persones físiques en les quals concórrega alguna de les circumstàncies que s'estableixen en l'article 13 de la Llei 38/2003, de 17 de novembre, general de subvencions, amb l'única excepció del compliment de l'obligació de trobar-se al corrent de les seues obligacions tributàries i amb la seguretat social exigit en la lletra e) de l'apartat 2, d'aquest article 13, que queda exceptuat; i, segons determina l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, tampoc no podran ser-ho aquelles persones o entitats que, conformement amb el que s'estableix en el títol VI d'aquesta llei, hagen sigut sancionades per resolució administrativa ferma.  
  
Base cinquena. Canvi de residència  
1. A fi d'afavorir la mobilitat laboral i no desincentivar el canvi de residència de la persona beneficiària, quan aquesta canvie el seu domicili a un altre situat en el mateix municipi o en un altre municipi localitzat a la Comunitat Valenciana sobre el qual subscriga un nou contracte d'arrendament o cessió d'ús, quedarà obligada a comunicar aquest canvi a la Vicepresidència Segona i Conselleria d'Habitatge i Arquitectura Bioclimàtica. Així mateix, quan la persona beneficiària canvie el seu domicili a un altre situat en una altra província de la Comunitat Valenciana sobre el qual subscriga un nou contracte d'arrendament o cessió d'ús, quedarà obligada a comunicar aquest canvi a la Vicepresidència Segona i Conselleria d'Habitatge i Arquitectura Bioclimàtica.  
  
En tots dos casos, el canvi de domicili haurà de notificar-se en el termini màxim de quinze dies des de la signatura del nou contracte, preferentment emplenant el formulari telemàtic disponible a aquest efecte en la seu electrònica de la Generalitat, portal gva.es, en la pàgina web de la Vicepresidència Segona i Conselleria d'Habitatge i Arquitectura Bioclimàtica, o en qualsevol de les formes establides en la Llei 39/2015, d'1 d'octubre, del procediment administratiu comú de les administracions públiques, juntament amb, en tot cas, del nou contracte d'arrendament o cessió d'ús de l'habitatge o habitació, així com de declaració responsable en relació amb el manteniment dels requisits que van determinar la concessió del Bo Lloguer Jove. La persona beneficiària no perdrà el dret a la subvenció pel canvi sempre que amb el nou contracte es complisca amb tots els requisits, límits i condicions establits en el Reial decret 42/2022, de 28 de gener i en les presents bases, i es formalitze sense interrupció temporal amb l'anterior.  
  
2. Amb el mateix objecte, quan una persona beneficiària d'aquesta ajuda canvie el seu domicili a un altre situat fora de la Comunitat Valenciana, en una comunitat o ciutat autònoma diferent, sobre el qual subscriga un nou contracte d'arrendament o cessió d'ús, quedarà obligada a comunicar aquest canvi a la Vicepresidència Segona i Conselleria d'Habitatge i Arquitectura Bioclimàtica que resoldrà la suspensió de l'ajuda des de la data del nou contracte. De la mateixa manera, quan una persona beneficiària d'aquesta ajuda en una altra comunitat o ciutat autònoma canvie el seu domicili a un altre situat en la Comunitat Valenciana sobre el qual subscriga un nou contracte d'arrendament o cessió d'ús, podrà comunicar aquest canvi a la Vicepresidència Segona i Conselleria d'Habitatge i Arquitectura Bioclimàtica que resoldrà la concessió de l'ajuda des de la mateixa data i pel termini màxim establit en l'article 12 del Reial decret 42/2022, descomptant el termini ja gaudit en la comunitat d'origen i d'acord amb les condicions del nou contracte d'arrendament. Aquesta comunicació haurà de ser realitzada en el termini màxim de quinze dies des de la signatura del nou contracte, preferentment emplenant el formulari telemàtic disponible a aquest efecte en la seu electrònica de la Generalitat, portal gva.es, en la pàgina web de la Vicepresidència Segona i Conselleria d'Habitatge i Arquitectura Bioclimàtica, o en qualsevol de les formes establides en la Llei 39/2015, d'1 d'octubre, del procediment administratiu comú de les administracions públiques, aportant, en tot cas, la documentació establida en la base tretzena  
  
3. Quan el canvi de domicili ho siga a un altre situat en una altra província de la Comunitat Valenciana o a un altre situat fora de la Comunitat Valenciana, en una comunitat o ciutat autònoma diferent, el límit màxim recollit en la base quarta, apartat 1.e de la renda arrendatícia o preu de cessió de l'habitatge objecte del contracte d'arrendament o cessió en la nova comunitat autònoma o província de destinació s'eleva a 900 euros mensuals. Així mateix, i per a aquests casos el requisit del límit de rendes anuals previst en la base quarta, apartat 1.f serà de 4 vegades l'IPREM en la comunitat autònoma o província de destinació.  
En el supòsit de tractar-se de persona beneficiària sobre la base d'un contracte de lloguer o cessió d'una habitació, es procedirà de manera anàloga, si bé en aquest cas, no serà aplicable l'elevació de límit màxim de renda arrendatícia o preu de cessió i de límit de renda anuals.  
  
  
Base sisena. Valoració dels ingressos  
1. Per a valorar la concessió de les ajudes per al pagament del lloguer en el supòsit de contracte d'arrendament o preu de cessió d'ús d'habitatge, es tindrà en compte els ingressos de la persona física sol·licitant i de les altres persones que integren la unitat de convivència, siguen o no titulars del contracte d'arrendament. Quan es tracte d'ajudes per al pagament del lloguer en el supòsit de contracte d'arrendament o preu de cessió d'ús d'habitació es tindran en compte, únicament, els ingressos de la persona física titular del contracte d'arrendament o cessió d'ús.  
2. Per a la determinació dels ingressos a què fa referència la base quarta, apartat 1.f i 2.a) s'atendrà els següents criteris:  
a) Es partirà de les quanties de les bases imposables general i de l'estalvi regulades en els articles 48 i 49 respectivament, de la Llei 35/2006, de 28 de novembre, de l'impost sobre la renda de les persones físiques corresponent a la declaració o declaracions presentades per la persona sol·licitant o per cadascun dels membres de la unitat de convivència majors de 16 anys relatives a l'últim període impositiu amb termini de presentació vençut, en el moment de l'obertura del termini de sol·licitud d'ajudes corresponent.  
b) Si la font regular d'ingressos de la persona sol·licitant consistira en activitats empresarials, professionals o artístiques, l'acreditació de les rendes es referirà al rendiment net d'aquesta activitat econòmica calculat amb caràcter previ a l'aplicació de les reduccions previstes en l'article 32 de la Llei 35/2006, de 28 de novembre, de l'impost sobre la renda de les persones físiques, i de modificació parcial de les lleis dels impostos de societats, sobre la renda de no residents i sobre el patrimoni, corresponents a la declaració presentada per la persona sol·licitant, relativa al període impositiu immediatament anterior amb termini de presentació vençut a la sol·licitud del Bo Lloguer Jove.  
  
3. En el cas de persones no obligades a presentar declaració d'IRPF, la renda computable, independentment de les dades que l'AEAT puga subministrar, serà la suma dels ingressos obtinguts per al període de què es tracte. A aquest efecte s'haurà d'acompanyar declaració responsable sobre els seus ingressos obtinguts durant el període impositiu immediatament anterior amb termini de presentació vençut en el moment de la sol·licitud del Bo Lloguer Jove, acompanyada, segons la situació en què es trobe, de la següent documentació:  
- En el cas de desocupació, certificat expedit pel Servei Públic d'Ocupació Estatal (SEPE), amb indicació dels ingressos percebuts durant el mencionat període.  
- En el cas de pensió d'incapacitat permanent, d'invalidesa, viduïtat o una altra prestació de serveis socials o qualsevol altre tipus d'ajuda econòmica, certificació emesa per l'organisme competent, amb indicació dels ingressos obtinguts durant el període de què es tracta.  
- Documentació relativa a les nòmines i/o el certificat de retencions de l'empresa relatius al període referit.  
Tot l'anterior sense perjudici que es puga aportar qualsevol altra justificació dels ingressos admesa en dret.  
La quantia resultant es convertirà en nombre de vegades l'IPREM, referit a 14 pagues, en vigor durant el període al qual es referisquen els ingressos avaluats.  
  
Base setena. Quantia de l'ajuda  
Es concedirà a les persones beneficiàries una ajuda de 250 euros mensuals considerant que, en cap cas i en cap mensualitat, la suma de les ajudes rebudes per les persones joves que convisquen en l'habitatge pot superar l'import de la renda arrendatícia o preu de cessió que conste en el contracte. En el cas que les ajudes sobre un mateix habitatge superara el 100 % de la renda arrendatícia o del preu de cessió, l'import de l'ajuda de totes i cadascuna de les persones beneficiàries seria minorat en la proporció corresponent.  
Tot això sense perjudici de les limitacions establides en la base dessetena per al supòsit de compatibilitat o complementarietat amb altres ajudes.  
  
Base huitena. Termini de concessió del Bo Lloguer Jove  
1. L'ajuda es concedirà a les persones beneficiàries pel termini màxim de dos anys o vint-i-quatre mensualitats a computar a partir de l'1 de gener de 2023, o, en tot cas, a partir de la data de subscripció del contracte d'arrendament o cessió d'ús de l'habitatge o habitació.  
  
2. Les persones beneficiàries del Bo Lloguer Jove estaran obligades a comunicar a la Vicepresidència Segona i Conselleria d'Habitatge i Arquitectura Bioclimàtica qualsevol modificació de les condicions o requisits que van motivar la concessió del Bo Lloguer Jove. La comunicació haurà de realitzar-se en el termini de 15 dies des que tinga lloc el fet causant preferentment, mitjançant formulari telemàtic disponible a aquest efecte en la seu electrònica de la Generalitat, portal gva.es, en la pàgina web de la Vicepresidència Segona i Conselleria d'Habitatge i Arquitectura Bioclimàtica, o en qualsevol de les formes establides en la Llei 39/2015, d'1 d'octubre, del procediment administratiu comú de les administracions públiques.  
En el cas que la modificació siga causa de la pèrdua sobrevinguda del dret a l'ajuda, l'òrgan competent per a la concessió de les ajudes resoldrà en tal sentit limitant el termini de concessió d'aquesta fins que es considere efectiva aquesta pèrdua. En el cas que la modificació afecte la quantia del Bo Lloguer Jove o al termini de concessió, es resoldrà el procedent reajustant el seu contingut a les noves condicions de concessió.  
La no comunicació d'aquestes modificacions serà causa suficient per a l'inici d'un expedient de reintegrament de les quantitats que pogueren haver-se cobrat indegudament.  
  
Base novena. Procediment i criteris de concessió del Bo Lloguer Jove  
1. El Bo Lloguer Jove es concediran en règim de concessió directa conformement amb el que s'estableix en l'article 14 del Reial decret 42/2022 l'article 22.2.c i 28, apartats 2 i 3 de la Llei 38/2003, de 17 de novembre, general de subvencions, i article 168. 1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions per concórrer raons d'interés públic, econòmic i social que aconsellen la seua concessió immediata derivada de la necessitat de facilitar a la població jove l'accés a una solució residencial que permeta la seua emancipació. Les subvencions regulades en aquesta ordre tenen caràcter singular, derivat del caràcter excepcional i únic dels esdeveniments que motiven el procediment en qüestió.  
  
2. El procediment s'iniciarà sempre d'ofici, mitjançant convocatòria aprovada per la conselleria competent en matèria d'habitatge que serà publicada en el Diari Oficial de la Generalitat Valenciana.  
3. Les ajudes es concediran fins a esgotar l'import màxim de la dotació econòmica prevista per a la convocatòria atesa la mera concurrència dels requisits establits en la base quarta per a ser persona beneficiària i seguint l'ordre correlatiu d'entrada en el registre de l'òrgan competent per a la seua tramitació, sempre que existisca consignació pressupostària, sense que siga necessari establir la comparació de les sol·licituds ni la prelació entre aquestes. A aquest efecte, es considerarà com a data de presentació aquella en què la documentació estiga completa.  
4. De conformitat amb l'article 30.7 de la Llei general de subvencions, la concessió d'aquestes subvencions no requerirà una altra justificació que les indicades en aquestes bases, sense perjudici dels controls que s'efectuen amb posterioritat, que s'estendran a la totalitat de les persones beneficiàries.  
  
Base desena. Forma i termini de presentació de les sol·licituds  
La sol·licitud i la documentació annexa per a la concessió de les ajudes es formalitzarà pels qui tinguen la condició de part beneficiària de l'ajuda, d'acord amb la base quarta, o si escau pels seus representants, en la forma i termini que s'establisca en la convocatòria.  
  
Base onzena. Informació relativa al tractament de dades personals  
  
1. Per a la tramitació de l'ajuda, la persona sol·licitant haurà d'autoritzar en la sol·licitud a l'Administració per a la consulta de les següents dades:  
a) Agència Estatal d'Administració Tributària: Informació relativa als ingressos de la persona sol·licitant i altres membres que integren la unitat de convivència, i d'estar al corrent de pagament de les obligacions tributàries.  
b) Conselleria competent en matèria d'hisenda: verificar si la persona beneficiària es troba al corrent de pagament d'obligacions tributàries amb la Generalitat Valenciana.  
2. En el cas d'unitat de convivència, d'acord amb el que disposa l'article 69 de la Llei 39/2015, d'1 d'octubre, del procediment administratiu comú de les administracions públiques, la persona sol·licitant haurà de signar declaració responsable en la qual manifeste que:  
  
2.1. Ha informat les persones de les quals aporta dades o documentació en la sol·licitud de:  
- La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
- La possibilitat que l'Administració realitze consultes relacionades amb les seues dades per a comprovar, entre altres qüestions, la seua veracitat.  
- Del dret d'oposició que l'assisteix al fet que l'Administració tracte les seues dades.  
2.2. Ha informat els membres de la unitat de convivència i, si és el cas, recaptat el consentiment exprés per a la seua obtenció, estant la documentació acreditativa d'aquests extrems a la disposició de l'administració en el moment en el qual es requerisquen.  
3. Per a tramitar l'ajuda, l'Administració actuant podrà consultar, excepte oposició, les següents dades:  
a) Direcció General de Policia: consultar o verificar les dades d'identitat d'un ciutadà i consulta i verificació de dades de residència d'estrangers.  
b) Institut Nacional d'Estadística: Consulta de dades d'inscripció en la base padronal  
c) Tresoreria General Seguretat Social: verificar si la persona beneficiària es troba al corrent de pagament amb la Seguretat Social, així com la vida laboral de la persona sol·licitant o membre de la unitat de convivència.  
d) Direcció General del Cadastre: consulta de les dades cadastrals o obtenció d'informació en relació amb la titularitat cadastral de béns immobles en favor de la persona sol·licitant o alguna de les que formen part de la unitat de convivència d'algun habitatge a Espanya.  
e) Institut nacional de la Seguretat Social: consultar prestacions del Registre de Prestacions Socials Públiques i les d'Incapacitat Temporal, prestació per naixement i cura de menor en relació amb la persona sol·licitant o qualsevol de les que formen part de la unitat de convivència.  
  
f) Servei Públic d'Ocupació Estatal (SEPE-INEM): obtindre informació sobre situació actual de desocupació i del certificat de l'última situació de prestacions; certificat d'Imports actuals i informació sobre el certificat d'Imports en un Període determinat en relació amb la persona sol·licitant de l'ajuda i altres persones de la unitat de convivència.  
g) Conselleria d'Igualtat i Polítiques Inclusives: prestacions percebudes per la persona sol·licitant de l'ajuda o per algun dels membres de la unitat de convivència (Renda Valenciana d'Inclusió); condició de família monoparental o nombrosa i certificat de discapacitat.  
  
h) Base de dades nacional de subvencions: consulta d'inhabilitacions per a percebre subvencions registrades en la BNDS, Subvencions i ajudes percebudes per la persona sol·licitant i altres membres de la unitat de convivència.  
i) Ministeri de l'Interior: consultar si la persona sol·licitant, o alguna de les que formen part de la unitat de convivència, és beneficiària de drets per ser víctima de terrorisme  
4. No podrà cedir-se a tercers la informació recaptada de caràcter tributari o econòmic  
En el cas que les persones sol·licitants no autoritzen o s'oposen a aquestes consultes, hauran d'indicar-ne els motius i aportar, si escau, el document acreditatiu corresponent.  
  
Base dotzena. Documentació que s'adjuntarà a la sol·licitud  
La sol·licitud d'ajuda ben emplenada i signada per la persona peticionària del Bo Lloguer Jove, o els seus representant, en els termes de l'article 5 de la Llei 39/2015, d'1 d'octubre, del procediment administratiu comú de les administracions públiques, s'aportarà juntament amb la documentació que s'especifique en la convocatòria.  
  
Base tretzena. Instrucció i tramitació del procediment  
1. La instrucció i tramitació del procediment correspondrà als Serveis Territorials d'Habitatge i Arquitectura Bioclimàtica, en el seu respectiu àmbit d'actuació, qui d'ofici acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució, tal com s'estableix en els termes previstos en la legislació vigent en matèria de procediment administratiu comú.  
2. Una vegada tancat el termini de presentació de sol·licituds, quan la sol·licitud presentada no reunisca els requisits assenyalats en la legislació bàsica de procediment administratiu comú o no s'annexe la documentació que resulte exigible d'acord amb aquestes bases o es considere necessària per a resoldre, es requerirà a la persona sol·licitant perquè, en el termini de 10 dies, aporte la documentació necessària o esmene els defectes observats, de conformitat amb el que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, amb indicació que si així no ho fera, es consideraria que ha desistit de la seua petició, després de la resolució que haurà de ser dictada en els termes establits en la legislació bàsica de procediment administratiu comú.  
3. A l'efecte del que es disposa en l'apartat anterior, es publicaran en el portal web de la Generalitat, www.gva.es, els llistats provisionals de sol·licituds admeses i el d'excloses per resultar incompleta la documentació presentada o per no resultar acreditada la concurrència dels requisits per a ser persona beneficiària de l'ajuda; amb indicació del mitjà perquè cada persona sol·licitant puga accedir a la informació relativa al motiu de la seua exclusió. Les persones sol·licitants que hagueren facilitat en la seua sol·licitud un número de telèfon mòbil podran ser avisades de la publicació dels llistats provisionals mitjançant missatge de text SMS. La publicació en el portal de www.gva.es, substituirà a la notificació individual, conformement amb el que es disposa en la legislació reguladora del Procediment Administratiu Comú.  
4. Els qui hagen formulat sol·licituds que siguen excloses disposaran d'un termini de deu dies hàbils a comptar des de l'endemà de la publicació del llistat provisional en el portal de www.gva.es per a completar o esmenar la sol·licitud i/o documentació o per a formular al·legacions. La documentació aportada fora del termini concedit no serà tinguda en compte per a la concessió de l'ajuda.  
5. Completada i analitzada la documentació rebuda, el servei instructor elaborarà un informe fent constar en aquest les sol·licituds que han de considerar-se desistides per no haver aportat la documentació requerida o, havent-la aportat, no esmene les objeccions assenyalades, les que, complint els requisits per a la seua avaluació, han de ser estimades, així com les que, no havent-se donat per desistides, es proposa motivadament la seua desestimació per no complir els requisits exigits en la normativa continguda en les presents bases i d'aplicació general. El desistiment haurà de ser declarat mitjançant resolució dictada per l'òrgan competent per a la resolució de la convocatòria en els termes contemplats en l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
La proposta de resolució no crea cap dret a favor de les persones beneficiàries proposades davant l'Administració mentre no se li haja notificat la resolució de concessió.  
6 Els diversos tràmits que hagen d'emplenar-se en el procediment es publicaran en la web oficial de la Vicepresidència Segona i Conselleria d'Habitatge i Arquitectura Bioclimàtica, publicació que podrà ser comunicada a les persones interessades mitjançant SMS al telèfon que, a aquest efecte, hagueren comunicat a l'Administració en el formulari de sol·licitud.  
  
Base catorzena. Resolució convocatòria i termini. Recursos  
1. Correspon a la persona titular de la Vicepresidència Segona i Conselleria d'Habitatge i Arquitectura Bioclimàtica, o òrgan en qui delegue, dictar la resolució de concessió del Bo Lloguer Jove. La resolució ha de ser motivada.  
El procediment podrà resoldre's de manera parcial, a mesura que les persones o unitats de convivència sol·licitants presenten la totalitat de la documentació exigida, podent acumular-se a aquest efecte de conformitat amb el que es disposa en l'article 57 de la Llei 39/2015, d'1 d'octubre, del procediment administratiu comú de les administracions públiques  
2. Les resolucions de concessió determinaran la quantia concedida i incorporaran, si escau, les condicions, obligacions i determinacions accessòries a què haja de subjectar-se la persona beneficiària de l'ajuda. Les resolucions de concessió d'ajudes hauran d'expressar, igualment, que aquestes són finançades amb càrrec a fons de l'Estat.  
3. El termini per a resoldre i notificar la resolució del procediment serà de sis mesos des que la sol·licitud haja tingut entrada en el registre de l'òrgan competent per a la seua tramitació i aportat la documentació necessària per a resoldre de manera completa. Transcorregut aquest termini sense que haja recaigut resolució i la mateixa no ha sigut notificada, s'entendrà desestimada la sol·licitud de concessió del Bo Lloguer Jove, en els termes previstos en la Llei 39/2015, d'1 d'octubre, del procediment administratiu comú de les administracions públiques. Tal com disposa la dita llei, la desestimació per silenci administratiu té només els efectes de permetre als interessats la interposició del recurs administratiu o contenciós administratiu que resulte procedent.  
  
4. La resolució que pose fi al procediment de concessió del Bo Lloguer Jove es publicarà en el Diari Oficial de la Generalitat Valenciana i en el portal de la Generalitat, www.gva.es, on s'inseriren els llistats contenint les sol·licituds estimades i desestimades per a coneixement dels interessats a través del següent enllaç:  
https://habitatge.gva.es/ca/web/vivienda-y-calidad-en-la-edificacion/bono-lloguer-jove-2023/ajudes-concedides-denegades.  
https://habitatge.gva.es/es/web/vivienda-y-calidad-en-la-edificacion/bono-lloguer-jove-2023/ajudes-concedides-denegades  
Les persones sol·licitants que hagen facilitat un número de telèfon mòbil podran ser avisades de la publicació de la resolució mitjançant missatge de text SMS remés al telèfon mòbil facilitat en formular sol·licitud. La publicació en el Diari Oficial de la Generalitat Valenciana, substituirà a la notificació individual de la resolució, conformement amb el que es preveu en la legislació del procediment administratiu comú. La publicació es realitzarà respectant en tot cas els drets reconeguts en la Llei orgànica 3/2018, de 5 de desembre, de protecció de dades personals i garantia dels drets digitals.  
5. La resolució posarà fi a la via administrativa i contra aquesta podrà interposar-se un recurs potestatiu de reposició davant el mateix òrgan que la dicte en el termini d'un mes a partir de l'endemà de la seua notificació mitjançant la publicació en el Diari Oficial de la Generalitat Valenciana, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu en el termini de dos mesos davant la Sala Contenciosa Administrativa del Tribunal Superior de Justícia en aplicació del que s'estableix en l'article 10.1.a de la Llei 29/1998, de 13 de juliol, reguladora de la jurisdicció contenciosa administrativa.  
6. Si es desestimaren sol·licituds per falta de consignació pressupostària i, amb posterioritat a l'emissió de la resolució, s'incrementaren els crèdits destinats a finançar aquestes ajudes, o s'alliberara part del crèdit disponible inicialment, per renúncia de l'adjudicatari o per no haver aportat la persona beneficiària la preceptiva justificació en termini, podrà proposar-se per l'òrgan instructor la concessió del Bo Lloguer Jove a les sol·licituds que s'hagueren desestimat per falta de crèdit següents a aquella en ordre de la seua presentació que, estant completes, reuniren els requisits per a ser persona beneficiària del Bo Lloguer Jove, sempre que s'haja alliberat crèdit suficient per a atendre almenys una de les sol·licituds denegades.  
  
Base quinzena. Justificació per part de la persona beneficiària del compliment de la finalitat de la concessió del Bo Lloguer Jove i de l'aplicació dels fons rebuts  
1. Les persones beneficiàries del Bo Lloguer Jove hauran de justificar davant la Vicepresidència Segona i Conselleria d'Habitatge i Arquitectura Bioclimàtica el compliment de la finalitat de la concessió de la subvenció i de l'aplicació dels fons a l'abonament del preu d'arrendament o cessió de l'habitatge o habitació que constituïsca el seu domicili habitual i permanent mitjançant la presentació de la documentació que acredite l'efectiu pagament de la renda arrendatícia o del preu de la cessió de l'habitatge o habitació en els terminis establits en la base dessetena.  
2. L'efectiu pagament de la renda arrendatícia o del preu de la cessió de l'habitatge o habitació corresponent a les mensualitats que hagen sigut subvencionades s'acreditarà per qualsevol mitjà admés en dret.  
  
A aquest efecte, les persones o unitats de convivència sol·licitants de les ajudes podran aportar la documentació bancària, que podrà consistir en transferència bancària realitzada a l'arrendador, rebut bancari domiciliat o ingrés d'efectiu a través d'entitat bancària en el compte de l'arrendador, que acredite de manera indubtable que han abonat, en el compte la titularitat del qual correspon a la part arrendadora, la renda corresponent als mesos subvencionats com a mitjà de justificació de la subvenció concedida.  
En cas que el pagament no es realitze a través d'entitat bancària, en el rebut o document acreditatiu de pagament s'haurà de fer-se constar expressament les següents dades:  
- Data d'expedició del document  
- la identificació completa de la persona que realitza el pagament i la del que el rep (nom, DNI, adreça i signatura), i ha de coincidir, en tot cas, qui ho rep amb la persona arrendadora, i qui ho realitza amb la persona beneficiària o perceptora de l'ajuda.  
- direcció de l'habitatge o habitació objecte d'ajuda  
- l'import de la renda o preu de cessió de l'habitatge o habitació.  
  
- i el concepte pel qual es fa, amb indicació del mes a què correspon.  
No es consideraran vàlids els documents acreditatius del pagament que continga esmenes o ratllades ni aquells que no continguen les dades anteriorment esmentades.  
La no presentació o la presentació incorrecta o incompleta de la documentació acreditativa del pagament de la renda o preu de cessió determinarà, de conformitat amb l'article 34 de la Llei 38/2003, de 17 de novembre, general de subvencions, en relació amb l'article 89 del Reial decret 887/2006, de 21 de juliol, l'inici del procediment de declaració de pèrdua del dret al cobrament de la subvenció, total o parcial, corresponent a les mensualitats afectades. El procediment per a declarar la procedència de la pèrdua del dret de cobrament de la subvenció serà l'establit en l'article 42 de la Llei general de subvencions.  
  
3. Si l'import de despesa justificada en cada anualitat fora inferior a l'ajuda màxima concedida d'acord amb les presents bases, o es produïra concurrència d'ajudes i com a conseqüència se superara el cost de la renda de lloguer, l'aportació de la conselleria es minorarà en la quantia corresponent.  
  
Base setzena. Presentació dels rebuts i abonament de l'ajuda  
1. El Bo Lloguer Jove s'abonarà a la persona beneficiària conformement amb el que es disposa en la Llei 38/2003, de 17 de novembre, amb caràcter general, de manera periòdica, després de l'aportació dels rebuts corresponents en els terminis que s'assenyalen a continuació, els quals són de compliment obligatori. La tramitació del pagament de l'ajuda s'iniciarà després de l'aportació per part de les beneficiàries de la justificació de la destinació seua i de la comprovació del que s'ha aportat per part de l'òrgan administratiu competent.  
2. La presentació dels justificants de pagament es realitzarà acompanyada de la sol·licitud de pagament, en cada cas, que serà emplenada telemàticament, i presentada preferentment a través del procediment electrònic establit a aquest efecte en la pàgina web de la Vicepresidència Segona i Conselleria d'Habitatge i Arquitectura Bioclimàtica, www.gva.es, on es podrà obtindre el formulari de sol·licitud de pagament per a emplenar. En cas de no utilitzar-se el tràmit electrònic previst per a la presentació dels justificants de pagament, la persona interessada haurà d'emplenar electrònicament el formulari de sol·licitud de pagament, imprimir-lo i signat com cal, presentar-lo juntament amb els justificants de pagament corresponents en qualsevol de les formes establides en la Llei 39/2015, d'1 d'octubre, del procediment administratiu comú de les administracions públiques.  
Si la persona beneficiària de l'ajuda no presentara en la forma i amb la documentació exigida conformement amb el que s'estableix en els apartats anteriors la justificació que les ajudes percebudes han sigut destinades al pagament de les rendes de lloguer o cessió d'ús de l'habitatge o habitació, no es realitzaria el pagament del Bo Lloguer Jove corresponent a les mensualitats respecte de les quals no s'haguera acreditat el pagament de la renda d'arrendament o cessió d'ús, procedint-se a la revocació de l'ajuda i consegüent pèrdua de dret al cobrament de la quantia sense justificar de l'ajuda concedida. Les persones que hagueren facilitat un número de telèfon mòbil de contacte en formular la sol·licitud seran avisats de l'obertura dels terminis de presentació dels rebuts mitjançant la remissió d'un SMS.  
3. Els terminis de presentació dels justificants acreditatius del pagament de la renda d'arrendament o cessió d'ús de l'habitatge o habitació per al pagament de l'ajuda corresponent al primer any seran els següents:  
- -juntament amb la sol·licitud de l'ajuda es presentarà els justificants bancaris o rebuts corresponents a les mensualitats de lloguer o de preu de cessió de l'habitatge o habitació, si és el cas, abonats des de l'1 de gener de 2022 fins al moment de sol·licitud de l'ajuda, en el cas que es disposara de contracte d'arrendament o cessió d'habitatge o habitació.   
En el cas que no s'haguera aportat contracte d'arrendament o cessió d'habitatge o habitació juntament amb la sol·licitud, es realitzaria un primer pagament a compte del Bo Lloguer Jove concedit equivalent a l'ajuda del Bo Lloguer Jove equivalent a dues mensualitats de lloguer o cessió d'habitatge o habitació.  
Si la persona beneficiària no aportara el contracte d'arrendament o cessió d'habitatge o habitació en el termini establit en la convocatòria, no es procedirà al pagament de cap altra mensualitat més de l'ajuda concedida, i s'iniciarien les actuacions per al reintegrament de les quantitats abonades a compte.  
- Durant els dies 1 a 15 del mes següent a la notificació/publicació en el Diari Oficial de la Generalitat Valenciana de la resolució de concessió de l'ajuda, la persona beneficiària haurà de presentar els justificants bancaris o rebuts acreditatius del pagament del lloguer o del preu de cessió de l'habitatge o habitació corresponents al període per al qual es concedeix l'ajuda que haguera abonat amb posterioritat al moment de sol·licitud de l'ajuda i fins al moment d'aquesta sol·licitud de pagament.  
  
- Durant els dies 1 a 15 del mes d'octubre es presentaran els rebuts o documents acreditatius del pagament del lloguer o del preu de cessió de l'habitatge o habitació corresponents al període subvencionat abonats fins a aquest moment que no s'hagueren presentat durant els terminis anteriors.  
- Durant els dies 1 al 15 del mes de gener de 2024 es presentaran els justificants bancaris o rebuts acreditatius del pagament del lloguer o del preu de cessió de l'habitatge o habitació corresponents al període subvencionat abonats fins a aquest moment que no s'hagueren presentat durant els terminis anteriors.  
4. Per a l'abonament de l'ajuda corresponent al segon any de concessió, serà necessari que es continuen mantenint les circumstàncies i requisits exigits en les bases reguladores que van permetre l'accés a l'ajuda, per la qual cosa les persones beneficiàries hauran d'aportar juntament amb la sol·licitud de pagament de l'ajuda, declaració responsable que continuen concorrent tals circumstàncies i requisits acompanyat d'una còpia completa del contracte d'arrendament o de cessió d'ús de l'habitatge o contracte de cessió d'ús o d'arrendament d'habitació i volant únic d'empadronament que acredite les persones que tenen el seu domicili habitual en l'habitatge objecte del contracte, a l'efecte de determinar la unitat de convivència en els termes que s'establisquen en la corresponent convocatòria.  
La presentació dels justificants de pagament corresponents al segon any de l'ajuda es realitzarà juntament amb la sol·licitud de pagament en els següents terminis:  
- Durant els dies 1 al 15 del mes següent a l'obertura del pressupost de l'exercici 2024, circumstàncies aquesta que es publicarà en la pàgina web de la Vicepresidència Segona i Conselleria d'Habitatge i Arquitectura Bioclimàtica, es presentaran els justificants bancaris o rebuts corresponents a les mensualitats que hagueren sigut abonats des del mes de gener d'aquest any, fins al moment de realitzar la sol·licitud de pagament.  
- Durant els dies 1 a 15 del mes de juny es presentaran els justificants bancaris o rebuts acreditatius del pagament del lloguer o del preu de cessió de l'habitatge o habitació abonats amb posterioritat als aportats durant el termini anterior fins al moment de la sol·licitud.  
  
- Durant els dies 1 a 15 del mes d'octubre es presentaran els justificants bancaris o rebuts acreditatius del pagament del lloguer o del preu de cessió de l'habitatge o habitació abonats fins a aquest moment que no s'hagueren presentat durant els terminis anteriors.  
- Finalitzat el període per al qual s'ha concedit l'ajuda i durant el mes de gener de l'últim exercici al fet que s'estén la convocatòria, es procedirà a la justificació de la seua destinació que quede pendent de justificar mitjançant la presentació dels justificants bancaris o rebuts pendents que hagueren sigut abonats finalitzat el termini anterior.  
  
5. Les persones beneficiàries podran presentar escrit de renúncia tal com s'estableix en l'art. 94 de la Llei 39/2015, d'1 d'octubre, del procediment administratiu comú de les administracions públiques durant el termini de deu dies següents a la notificació/publicació de la resolució de concessió de l'ajuda, transcorregut el qual no s'acceptarà cap renúncia. Efectuat el primer pagament de la subvenció a les persones beneficiàries s'entendrà acceptada.  
La renúncia al Bo Lloguer Jove es realitzarà mitjançant formulari emplenat telemàticament, i presentat preferentment a través del procediment electrònic establit a aquest efecte en la pàgina web de la Vicepresidència Segona i Conselleria d'Habitatge i Arquitectura Bioclimàtica, www.gva.es, on es podrà obtindre el formulari de renúncia per a emplenar. En cas de no utilitzar-se el tràmit electrònic previst per a la presentació de la renúncia, la persona interessada haurà d'emplenar electrònicament el formulari de renúncia imprimir-lo i signat com cal, presentar-lo en qualsevol de les formes previstes en la Llei 39/2015, d'1 d'octubre, del procediment administratiu comú de les administracions públiques.  
  
Base dessetena. Compatibilitat i complementarietat del Bo Lloguer Jove  
1. L'ajuda del Bo Lloguer Jove haurà de destinar-se obligatòriament per la persona beneficiària al pagament de la renda arrendatícia o preu de cessió del seu habitatge o habitació habituals i permanents i no es podrà compatibilitzar amb cap altra ajuda que per al pagament del lloguer o cessió puguen concedir les entitats locals o qualssevol altres administracions o entitats públiques, a resguard de les que s'esmenten a continuació.  
No es consideraran afectats per aquesta incompatibilitat els supòsits excepcionals en què els municipis, altres entitats públiques, organitzacions no governamentals o associacions aporten una ajuda per a aquesta mateixa finalitat a persones beneficiàries especialment vulnerables, entenent com a tals, a aquest efecte, persones víctimes de violència de gènere, víctimes de tràfic amb finalitats d'explotació sexual, persones que han sigut desnonades del seu habitatge habitual, persones sense llar, persones joves extutelades per l'Administració Pública o persones joves excarcerades, persones perceptores de la Renda Valenciana d'Inclusió i aquelles que acrediten aquesta circumstància mitjançant informe emés pels Serveis Socials del municipi on residisquen. Tampoc es consideraran afectats per aquesta incompatibilitat les persones perceptores de prestacions no contributives de la Seguretat Social ni les persones beneficiàries de l'ingrés mínim vital. En aquests casos la suma de l'ajuda del Bo Lloguer Jove i de l'ajuda al lloguer o cessió no podrà excedir de l'import de la renda arrendatícia o del preu de la cessió, respectivament.  
  
Així mateix, tampoc es considerarà afectat per aquesta incompatibilitat el supòsit que de compatibilitat amb el Pla estatal per a l'accés a l'habitatge 2022-2025 es regula expressament en l'article 55.1 del reial decret 42/2022, de 18 de gener. En aquest cas, la suma de les ajudes del Bo Lloguer Jove rebudes per totes i cadascuna de les persones convivents i l'ajuda al lloguer del «programa d'ajuda a les persones joves i per a contribuir al repte demogràfic» no supere el 75 % de la renda arrendatícia o preu de cessió de l'habitatge, respectivament.  
  
En el cas que les ajudes sobre un mateix habitatge superaren els límits establits en els apartats anteriors, hauran de minorar-se en la proporció corresponent.  
2. No serà compatible la concessió del Bo Lloguer Jove a l'empara de la convocatòria corresponent a l'exercici 2023 amb la percepció del Bo Lloguer Jove concedit de conformitat l'Ordre 3/2022, de 27 de maig, del vicepresident segon i conseller d'Habitatge i Arquitectura Bioclimàtica, d'aprovació de bases reguladores per a la concessió directa del Bo Lloguer Jove, i convocatòria per a l'exercici 2022, encara quan no existisca coincidència en els períodes subvencionats.  
  
  
Base dihuitena. Obligacions i responsabilitats de les persones beneficiàries  
1. Sense perjudici de les obligacions establides en les presents bases, en virtut del que s'estableix en la Llei 38/2003, la part beneficiària queda obligada a:  
a) Facilitar qualsevol document o informació que la direcció general competent en matèria d'emergència residencial i funció social de l'habitatge considere necessari per al control del compliment dels fins previstos.  
b) Sotmetre's a les actuacions de control financer previstes en els articles 113 i següents de la Llei 1/2015 i en els articles 44 i següents de la Llei 38/2003, així com les que puguen dur a terme la Generalitat i altres òrgans de control en relació amb les ajudes i subvencions concedides.  
c) Comunicar l'obtenció d'altres subvencions o ajudes per a la mateixa finalitat, procedents de qualsevol altra administració o ens públic o privat, nacional o internacional, així com qualsevol incidència o variació que es produïsca en relació amb la subvenció concedida.  
  
  
Base dinovena. Pla de control de les ajudes  
1. La Vicepresidència Segona i Conselleria d'Habitatge i Arquitectura Bioclimàtica exercirà, a través de la Intervenció General de la Generalitat, el control financer de les subvencions concedides, sense perjudici de les activitats de seguiment i control que duga a terme la Direcció General Emergència Residencial, Funció Social de l'Habitatge i Observatori de l'Hàbitat i Segregació Urbana, i de les activitats ordinàries de fiscalització que siguen procedents en aplicació de la normativa general de control economicofinancer.  
2. El control financer a què es refereix l'apartat anterior podrà comprendre les següents actuacions:  
a) Verificar el compliment per les persones beneficiàries de les subvencions dels requisits, condicions i obligacions exigits per a la seua concessió, així com la correcta aplicació a la seua finalitat dels fons públics rebuts.  
b) Qualssevol altres actuacions que reglamentàriament pogueren establir-se.  
3. La realització i gestió d'una actuació subvencionada podrà ser examinada en qualsevol moment per la conselleria competent en matèria d'Habitatge i Arquitectura Bioclimàtica, a través dels responsables de la Direcció General d'Emergència Residencial, Funció Social de l'Habitatge i Observatori de l'Hàbitat i Segregació Urbana, per les persones que aquesta designe o pels òrgans de control economicofinancer específics de la Generalitat.  
4. Cada convocatòria establirà el seu Pla de Control corresponent, en el marc del que s'estableix en aquesta ordre de bases. Aquest Pla de control contindrà algun dels següents tipus de control: administratiu, a posteriori i/o de qualitat.  
a) El control administratiu recaurà sobre l'admissibilitat de les subvencions. S'efectuaran controls administratius de totes les sol·licituds de subvenció, tant en la fase de presentació de les sol·licituds i la seua posterior concessió, com en la fase de justificació i pagament. Entre altres, els següents:  
1r. Control de la documentació aportada juntament amb la sol·licitud d'ajudes i com a justificació de la subvenció concedida. A tal fi, se supervisarà tota la documentació exigida en la present ordre de bases i en la posterior resolució de convocatòria, i es requerirà, si escau, l'aportació dels documents complementaris que calga per a comprovar, verificar i aclarir les circumstàncies que així ho exigisquen.  
2n. Control de compliment dels requisits legals per a tindre dret a la subvenció, que efectivament complisquen amb els requisits per a ser persones beneficiàries, per tractar-se d'una de les contemplades en la present ordre de bases i per complir amb els requisits establits.  
  
A més, també es controlarà el compliment dels requisits legals en matèria tributària, de la Tresoreria General de la Seguretat Social, de deutes de naturalesa tributària amb la Generalitat, així com tot el que es disposa quant a les entitats locals, sense perjudici de la resta de requisits disposats en la present ordre de bases i en la posterior resolució de convocatòria.  
b) El control a posteriori o de qualitat s'efectuarà una vegada concedida la subvenció, amb la finalitat de comprovar el manteniment de les condicions vinculades a la seua concessió, si és el cas, a més del control de qualitat que consistirà en la supervisió de determinats expedients que ja van ser sotmesos a la resta de controls. Això suposarà la selecció d'una mostra aleatòria d'expedients i consistirà en l'avaluació de l'expedient complet, una vegada finalitzat el període de subvenció i presentada la documentació obligatòria pels beneficiaris. El percentatge mínim de subvenció a controlar sobre el total pagat amb càrrec a cada línia pressupostària serà del 10 %. Addicionalment, l'òrgan concedent podrà designar, si escau, els òrgans, comissions o persones expertes que estime necessaris per a realitzar les oportunes actuacions de seguiment i comprovació de l'aplicació de la subvenció.  
  
Les actuacions que s'efectuen en desenvolupament d'aquest pla de control es realitzaran a través de mitjans propis, personals i materials. En relació amb els mitjans personals, correspon a la direcció general competent en matèria d'emergència residencial i funció social de l'habitatge la realització de les activitats de control de les ajudes per a la comprovació material de la realització efectiva de les activitats objecte de les ajudes. Addicionalment, l'òrgan concedent podrà designar, si escau, els òrgans, comissions o persones expertes que estime necessaris per a realitzar les oportunes actuacions de seguiment i comprovació de l'aplicació de la subvenció.  
5. La Generalitat podrà comprovar, pels mitjans que estime més adequats, el compliment de les obligacions inherents a l'atorgament de les ajudes.  
  
Base vigèsima. Reintegrament i minoració de les subvencions  
1. Són causes de reintegrament de les subvencions les que estableix l'article 37 de la Llei 38/2003, de 17 de novembre, general de subvencions.  
En aquest sentit, s'iniciarà un procediment que podrà donar lloc al reintegrament de les quantitats percebudes, així com l'exigència dels interessos legals des de la data de pagament de la subvenció fins hui en què s'acorde la procedència del reintegrament, d'acord amb les previsions dels articles 37 a 40 de la Llei 38/2003, de 17 de novembre, i dels articles 91 a 101 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
2. Són causes de revocació les que disposen l'article 172 de la Llei 1/2015, de 6 de febrer, així com l'article 37 de la Llei 38/2003, de 17 de novembre i l'incompliment dels requisits establits en aquestes bases reguladores.  
3. D'acord amb el que es disposa en la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, és un supòsit de pèrdua del dret al cobrament de la subvenció i de reintegrament d'aquesta, que la subvenció siga destinada a la realització d'una activitat o al compliment d'una finalitat prohibida en el títol VI de l'esmentada llei.  
4. Si l'òrgan concedent, a conseqüència de la seua actuació de comprovació, o la Intervenció General de la Generalitat, en el marc del procediment de control, aprecien concurrència d'alguna causa de revocació de la subvenció concedida, hauran d'instar l'inici del procediment corresponent, d'acord amb el que disposa la Llei 38/2003, de 17 de novembre.  
5. En tot cas, en la tramitació del procediment, es garantirà el dret de la persona beneficiària a l'audiència, de conformitat amb el que es disposa en la Llei 38/2003, de 17 de novembre, general de subvencions i Llei 1/2015, de 6 de febrer, d'hisenda Pública, del sector públic instrumental i de subvencions.  
  
Base vint-i-unena. Compliment de la normativa de la Generalitat relativa a la notificació, autorització i comunicació d'ajudes públiques a la Comissió Europea  
Les ajudes que es convoquen, tenen per objecte el pagament de les rendes de lloguer o preu de cessió d'habitatge o habitació que constitueix la seua residència habitual i permanent de les persones físiques, que no realitzen activitats econòmiques, ni suposa un avantatge econòmic que false la competència, ni afecta els intercanvis comercials entre estats integrants, per la qual cosa no requereixen notificació o comunicació a la Unió Europea, de conformitat amb el que s'estableix en l'article 107 del Tractat de Funcionament de la Unió Europea.  
  
Base vint-i-dosena. Informació relativa al tractament de dades de caràcter personal  
1. La gestió de les ajudes previstes en la present ordre comporta el tractament de dades de caràcter personal, havent de complir-se amb les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades personals i garantia dels drets digitals.  
  
2. De conformitat amb el que es disposa en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal cal informar el següent:  
a) Nom del tractament: ajudes al lloguer d'habitatges corresponents al Pla estatal per a l'accés a l'habitatge 2022-2025  
b) Responsable del tractament: persona titular de la direcció general amb competències en matèria d'emergència residencial i funció social de l'habitatge.  
c) Finalitat del tractament: gestionar les ajudes al lloguer en matèria d'habitatge  
d) Exercici de drets: les persones interessades tenen dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es disposa en la següent adreça d'internet: sede.gva.es/es/proc19970.  
e) Reclamacions: sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica de conformitat amb el que es disposa en la següent adreça d'internet: sede.gva.es/va/proc22094, sense perjudici de la possibilitat de reclamar davant l'Agència Espanyola de Protecció de Dades.  
f) Es pot obtindre informació més detallada en el següent enllaç: https://habitatge.gva.es/es/proteccio-de-dades.  
3. Quan la persona sol·licitant o el seu representant legal aporten dades de caràcter personal de terceres persones en el procediment administratiu, tindrà l'obligació d'informar-los dels següents punts:  
a) La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'Administració faça consultes relacionades amb les seues dades per a comprovar, entre altres coses, la seua veracitat.  
Si aquesta consulta requereix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver recaptat aquesta autorització, que estarà disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que li assisteixen en relació amb el tractament de les seues dades personals.  
  
Base vint-i-tresena. Règim jurídic  
Aquestes ajudes tenen la consideració de subvencions públiques i es regeixen pel Reial decret 42/2022, de 19 de gener, pel qual es regula el Bo Lloguer Jove i el Pla Estatal per a l'accés a l'habitatge 2022-2025; la Llei 39/2015, d'1 d'octubre, del procediment administratiu comú de les administracions públiques; la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el seu reglament, i altra normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana; Ley 2/2015, de 2 d'abril, de Transparència, Bon Govern i Participació Ciutadana de la Comunitat Valenciana.  
  
Segon  
Es convoca per a l'exercici 2023 el procediment per a l'atorgament del Bo Lloguer Jove, que es regiran per les bases que s'aproven mitjançant la present resolució, i conformement amb les següents condicions:  
  
  
Primera. Objecte i condicions  
1. És objecte de convocatòria la concessió del Bo Lloguer Jove per a facilitar el gaudi d'un habitatge o habitació en règim de lloguer o de cessió d'ús a les persones joves amb escassos mitjans econòmics, mitjançant l'atorgament d'ajudes directes a les persones arrendatàries o cessionàries.  
2. El Bo Lloguer Jove la concessió del qual es convoca serà aplicable en tot el territori de la Comunitat Valenciana.  
3. Les ajudes que constitueixen el Bo Lloguer Jove tindran caràcter finalista i es destinaran a contribuir al pagament de la renda arrendatícia o preu de cessió de l'habitatge o habitació habituals facilitant tant l'accés com, si és el cas, la continuació en el gaudi de les ja arrendades o cedides.  
  
Segona. Actuacions subvencionables  
1. Serà objecte de la subvenció Bo Lloguer Jove, en els termes regulats en el Reial decret 42/2022, de 18 de gener i en les bases reguladores, i sempre dins de les disponibilitats pressupostàries, la renda arrendatícies o el preu de la cessió que conste en el contracte d'arrendament o de cessió d'ús a la qual les persones joves han de fer front per al gaudi del seu habitatge o habitació.  
L'ajuda es concedirà a les persones beneficiàries pel termini màxim de dos anys o vint-i-quatre mensualitats a partir de l'1 de gener de 2023, o, en tot cas, a partir de la data de subscripció del contracte d'arrendament o cessió d'ús de l'habitatge o habitació.  
2. No seran subvencionables les despeses generals, fiances, serveis, tributs, càrregues i responsabilitats que no siguen susceptibles d'individualització, que les parts hagen acordat que siguen a càrrec de l'arrendatària i que s'incloguen en el contracte com a conceptes diferenciats de la renda de lloguer.  
  
Tercera. Finançament  
1. El finançament de les ajudes del Bo Lloguer Jove per als exercicis 2023 i 2024, es realitzarà amb càrrec al capítol IV, de l'aplicació pressupostària 39.02.98.430.31.4, «Emergència Residencial i Funció Social», línia S106000, denominada «Bo Lloguer Jove» habilitada, a aquest efecte en els pressupostos de la Generalitat per a 2023 amb ingressos finalistes del Ministeri de Transports, Mobilitat i Agenda Urbana per al finançament d'aquestes ajudes. En aplicació del que s'estableix en els articles 41, 166 b) i 167 de la Llei 1/2015, l'atorgament de les ajudes estarà condicionat a l'existència, en els pressupostos de la Generalitat de 2023 i 2024, de crèdit adequat i suficient per a tal finalitat.  
  
2. La quantia total màxima de les ajudes corresponents al Bo Lloguer Jove a concedir en l'exercici 2023 serà inicialment de 19.798.037,00 euros, corresponent a l'aportació del Ministeri de Transports, Mobilitat i Agenda Urbana. Atés que la convocatòria té el caràcter de despesa plurianual aquesta quantitat es distribuirà entre l'exercici 2023 i 2024 en la forma que es disposa a continuació:  
  
Anualitat 2023 Anualitat 2024 Import total  
77.273.926,00 € 08.275.503,00 € 91.756.948,00 €  
  
  
3. No obstant això, es podrà ampliar l'import global de les ajudes amb què està dotada la convocatòria amb posterioritat a la seua publicació si resultara insuficient per a atendre les peticions que, presentades dins del termini, acrediten complir els requisits i altres condicions establides en aquestes bases, d'acord amb la regulació establida en l'article 58 del Reial decret 887/2006, pel qual s'aprova el Reglament de la Llei 38/2003, general de subvencions, i article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, tenint en compte el que s'estableix en els successius Acords Bilaterals subscrits relatius a la distribució del finançament tal com s'estableix en l'article 5 del Reial decret 42/2022, de 18 de gener, pel qual es regula el Bo Lloguer Jove i el Pla Estatal d'Accés a l'Habitatge 2022-2025, o bé mitjançant l'aportació de fons propis addicionals sempre que les disponibilitats pressupostàries ho permeten. L'òrgan concedent haurà de publicar la declaració de crèdits disponibles amb caràcter previ a la resolució de concessió en els mateixos mitjans que la convocatòria, sense que tal publicitat implique l'obertura de termini per a presentar noves sol·licituds ni l'inici de nou còmput de termini per a resoldre. L'efectivitat de la quantia addicional queda condicionada a la disponibilitat efectiva del crèdit en un moment anterior a la resolució de la concessió de les subvencions.  
  
4. Així mateix, atenint-se al que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, podrà preveure's en la convocatòria que eventuals augments sobrevinguts en el crèdit disponible possibiliten el dictat d'una resolució complementària de la concessió de la subvenció que incloga aquelles sol·licituds que, fins i tot complint tots els requisits, no hagen sigut beneficiàries per esgotament del crèdit inicialment habilitat  
5. La dotació econòmica per a la concessió d'ajudes de la convocatòria té caràcter plurianual per a atendre la concessió de l'ajuda, si és el cas, durant 24 mesos, sempre que es continuen mantenint els requisits i circumstàncies exigibles que van determinar la concessió de l'ajuda.  
  
  
Quarta. Procediment i criteris de concessió del Bo Lloguer Jove  
  
1. El Bo Lloguer Jove es concediran en règim de concessió directa en aplicació de l'article 14 del Reial decret 42/2022, article 22.2.c i 28, apartats 2 i 3 de la Llei 38/2003, i article 168. 1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions per concórrer raons d'interés públic, econòmic i social que aconsellen la seua concessió immediata. Concretament, el caràcter singular d'aquestes ajudes deriva de la necessitat de facilitar a la població jove l'accés a una solució residencial que permeta la seua efectiva emancipació.  
2. El procediment s'iniciarà sempre d'ofici, mitjançant convocatòria aprovada per la conselleria competent en matèria d'habitatge que serà publicada en el Diari Oficial de la Generalitat Valenciana.  
3. Les ajudes es concediran fins a esgotar l'import màxim de la dotació econòmica prevista per a la convocatòria atesa la mera concurrència dels requisits establits en la base quarta per a ser persona beneficiària i seguint l'ordre correlatiu d'entrada en el registre de l'òrgan competent per a la seua tramitació, sempre que existisca consignació pressupostària, sense que siga necessari establir la comparació de les sol·licituds ni la prelació entre aquestes. A aquest efecte, es considerarà com a data de presentació aquella en què la documentació estiguera completa.  
4. De conformitat amb l'article 30.7 de la Llei general de subvencions, la concessió d'aquestes subvencions no requerirà una altra justificació que les indicades en les bases de la convocatòria, sense perjudici dels controls que s'efectuen amb posterioritat, que s'estendran a la totalitat de les persones beneficiàries.  
  
Cinquena. Forma i termini de presentació de les sol·licituds  
1. La sol·licitud i la documentació annexa es formalitzarà per les persones interessades que complisquen els requisits per a ser beneficiàries de les ajudes d'acord amb la base quarta, mitjançant formulari emplenat electrònicament que estarà disponible en la seu electrònica de la Generalitat, portal gva.es, en el termini i la forma que es determina en la present convocatòria. No s'admetran les sol·licituds emplenades de manera diferent o fora del termini establit, i es resoldrà la seua inadmissió, amb resolució prèvia dictada en els termes de l'article 21 de la Llei 39/2015, d'1 d'octubre, del procediment administratiu comú de les administracions públiques.  
Només es podrà presentar una sol·licitud per persona interessada, per la qual cosa si es detecta la presentació de diverses sol·licituds per la mateixa persona, s'anul·laran d'ofici les sol·licituds duplicades, i es mantindrà com a única sol·licitud la presentada en últim lloc.  
En el cas que es presente un nombre de sol·licituds d'ajudes per al pagament de la renda d'arrendament o preu de cessió d'habitació superior al nombre d'habitacions de què dispose un mateix habitatge segons descripció de l'habitatge que conste en la nota simple emesa pel Registre de la Propietat només s'admetran a tràmit les sol·licituds que es corresponguen amb el nombre d'habitacions existents segons ordre d'entrada, i es rebutjaran totes les altres.  
La presentació del formulari de sol·licitud de l'ajuda presumeix l'acceptació incondicionada de les bases de la present convocatòria i de les condicions, requisits i obligacions que es contenen en aquesta.  
2. La presentació del formulari de sol·licitud, una vegada emplenat telemàticament, es realitzarà d'acord amb el que s'estableix en la Llei 39/2015, d'1 d'octubre, del procediment administratiu comú de les administracions públiques, en qualsevol de les formes que s'estableixen a continuació:  
a) Preferentment, si es disposa de certificat digital, el formulari de sol·licitud del Bo Lloguer Jove podrà ser presentada per la persona interessada de manera telemàtica en la seu electrònica de la Generalitat, a través del procediment habilitat a aquest efecte i denominat «Bo Lloguer Jove». En la pàgina web de la Vicepresidència Segona i Conselleria d'Habitatge i Arquitectura Bioclimàtica (http://www.habitatge.gva.es) estarà disponible la informació i documentació de la convocatòria i s'habilitarà l'accés a la seu electrònica per a formular la sol·licitud.  
  
La tramitació telemàtica requerirà la presentació de sol·licituds, escrits i comunicacions davant el Registre electrònic, que estiguen signats electrònicament mitjançant una signatura electrònica avançada basada en un certificat reconegut, segons el que es disposa en la Llei 39/2015, d'1 d'octubre, així com en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (sede.gva.es/es/sede\_certificados).  
b) Si no es disposa de certificat digital, la persona interessada haurà d'emplenar electrònicament el formulari de sol·licitud del Bo Lloguer Jove disponible en la pàgina web assenyalada en l'apartat anterior i s'imprimirà el justificant. Aquest justificant constituirà l'imprés de sol·licitud i haurà de presentar-se degudament signat en algun dels registres contemplats en la Llei 39/2015, d'1 d'octubre, del procediment administratiu comú de les administracions públiques i, preferiblement, en el de les seus dels serveis territorials d'Habitatge i Arquitectura bioclimàtica situats a Alacant (av. d'Aguilera, 1, entreplanta) Castelló de la Plana (av. de la Mar, 16) i València (Gregori Gea, 27)  
  
L'emplenament electrònic del formulari de sol·licitud per les persones peticionàries que no disposen de certificat digital no implicarà, per si mateix, que s'haja sol·licitat l'ajuda amb inici del procediment telemàtic per a la seua concessió. Si no es presenta el justificant degudament subscrit per la peticionària del Bo Lloguer Jove acompanyat de la documentació requerida en aquestes bases en algun dels registres d'entrada assenyalats en l'apartat anterior en el termini de sol·licitud establit en aquesta ordre, es considerarà que la sol·licitud no ha sigut presentada. El mer emplenament electrònic del formulari de sol·licitud per les persones peticionàries que no disposen de certificat digital únicament determinarà que la informació introduïda quede emmagatzemada en les corresponents bases de dades, però no es considerarà presentada la sol·licitud ni iniciat el procediment telemàtic per a la seua concessió.  
  
3. Sense perjudici del que s'ha exposat en els apartats anteriors, donat el perfil i caràcter de les persones beneficiàries i com vulga que la present convocatòria va dirigida a personal jove, es recomana que es procure la presentació de la sol·licitud preferentment de manera telemàtica. A tals efectes, les persones interessades a sol·licitar aquestes ajudes tindran dret a ser assistits en l'ús de mitjans electrònics en les seues relacions amb l'Administració pública en el marc de les previsions contingudes en els articles 12 i 13, a) i b) de la Llei 39/2015, d'1 d'octubre, del procediment administratiu comú de les administracions públiques, de manera que els Serveis Territorials d'Habitatge i Arquitectura Bioclimàtica oferiran un punt d'accés a internet i, per a aquells casos que el requerisquen, es podrà facilitar ajuda mitjançant cita prèvia.  
  
Així mateix, els ajuntaments i mancomunitats, per si o a través de les oficines de la Xarxa Xaloc; així com les oficines del Programa Xarxa Jove, desenvolupat per l'Institut Valencià de la Joventut, podran presentar sol·licituds telemàticament mitjançant certificat digital, en nom de les persones interessades que els autoritzen mitjançant el corresponent formulari. Per a això es podrà habilitar el personal dels ajuntaments o mancomunitats mitjançant la presentació de la credencial subscrita degudament en formulari normalitzat disponible en la web de la Vicepresidència Segona i Conselleria d'Habitatge i Arquitectura Bioclimàtica.  
Finalment, també s'admetran les sol·licituds presentades telemàticament per titulars de certificat digital quan actuen, ben autoritzats, en representació d'uns altres.  
4. El termini de presentació de la sol·licitud del Bo Lloguer Jove s'iniciarà el dia 2 de maig i romandrà obert amb caràcter continuat i permanent fins al dia 2 de juny, tots dos de 2023, mentre no s'haja esgotat el crèdit habilitat en l'exercici pressupostari per al pagament d'aquestes ajudes. Si es produïra aquesta circumstància, es publicaria un anunci en la pàgina web de la Vicepresidència Segona i Conselleria d'Habitatge i Arquitectura Bioclimàtica un cop finalitzant el termini de sol·licitud d'ajudes per a l'exercici corresponent.  
En el cas que no s'haguera esgotat el crèdit habilitat en l'exercici pressupostari per al pagament d'aquestes ajudes per l'estimació de les sol·licituds presentades durant el termini establit, es procediria a l'obertura d'un nou termini de sol·licitud de les ajudes, mitjançant anunci publicat en la pàgina web de la Vicepresidència Segona i Conselleria d'Habitatge i Arquitectura Bioclimàtica. L'anunci establirà la forma i el termini de presentació de sol·licituds que s'ajustarà al que s'estableix en les bases que regeixen aquesta convocatòria.  
No s'admetran a tràmit aquelles sol·licituds presentades fora dels terminis establits en els apartats anteriors, resolent-se la seua inadmissió mitjançant resolució dictada en els termes de l'article 21 de la Llei 39/2015, d'1 d'octubre.  
5. En la sol·licitud d'ajudes s'inclourà expressament l'autorització de la persona sol·licitant a la Generalitat Valenciana, a través de la Vicepresidència Segona i Conselleria d'Habitatge i Arquitectura Bioclimàtica, per a reclamar tota la informació necessària, en particular la de caràcter tributari, en els termes establits en la Llei 58/2003, de 17 de desembre, General Tributària, o econòmic que fora legalment pertinent per a acreditar el compliment dels requisits en el marc de la col·laboració que s'establisca amb l'Agència Estatal d'Administració Tributària, la Direcció General del Cadastre, les entitats gestores de la Seguretat Social i d'altres administracions públiques competents. No podrà cedir-se a tercers la informació de caràcter tributari o econòmic rebuda.  
  
La sol·licitud de les ajudes implicarà l'autorització de les persones interessades perquè l'Administració de la Generalitat puga procedir al tractament de les dades de caràcter personal en la mesura que resulte necessària per a la gestió de les ajudes, tot això de conformitat amb el que es disposa en la Llei orgànica 3/2018, de 5 de desembre, de protecció de dades personals i garantia dels drets digitals i normes de desenvolupament.  
6. Els diversos tràmits que hagen d'emplenar-se en el procediment es publicaran en la web oficial de la Vicepresidència Segona i Conselleria d'Habitatge i Arquitectura Bioclimàtica, publicació que els serà comunicada a les persones interessades mitjançant SMS al telèfon que, a aquest efecte, hagen comunicat a l'Administració en el formulari de sol·licitud.  
  
Sisena. Documentació que s'ha d'aportar amb la sol·licitud  
La sol·licitud d'ajuda ben emplenada i signada per la persona peticionària del Bo Lloguer Jove o el seu representant s'acompanyarà de la documentació indicada a continuació:  
1) Còpia completa del contracte d'arrendament, formalitzat en els termes i a l'empara de la Llei 29/1994, de 24 de novembre, d'Arrendaments Urbans, o de cessió d'ús de l'habitatge, en vigor; o còpia del contracte de lloguer o ús de l'habitació, si és el cas. En tots els casos, el document haurà de ser signat per la part arrendadora i arrendatària en totes les seues pàgines amb esment exprés de l'import del lloguer o preu de cessió, així com el mitjà i forma de pagament a la persona arrendadora o cessionària. En cas d'existir més d'un contracte consecutiu en el període subvencionable, s'aportaran tots ells.  
Quan la persona titular del contracte no coincidisca amb la sol·licitant de l'ajuda haurà d'aportar documentació acreditativa de l'atribució del dret d'ús, per subrogació, conveni o sentència de separació o divorci, o altres títols vàlids en dret.  
Així mateix, s'aportarà la referència cadastral de l'habitatge individualitzat. En el cas que no existira la referència cadastral individualitzada de l'habitatge arrendat o cedit o on es localitze l'habitació subjecta a lloguer o cessió, la persona sol·licitant hauria d'aportar un certificat emés per la Gerència Territorial del Cadastre o la referència cadastral del sòl o de la finca en què es troba l'habitatge, complementats, si és el cas, amb la informació addicional necessària que permeta verificar la identificació de l'habitatge.  
En el cas que la persona sol·licitant no disposara de contracte d'arrendament o cessió d'ús de l'habitatge o habitació, però estiguera en condicions de subscriure-ho, el corresponent contracte d'arrendament o cessió haurà de formalitzar-se i aportar-se a l'administració en el termini màxim de dos mesos des de l'endemà de la publicació en el Diari Oficial Generalitat Valenciana de la resolució de concessió de l'ajuda, que quedarà condicionada a la seua aportació.  
La documentació s'aportarà preferentment, a través del tràmit telemàtic establit a aquest efecte en la pàgina web de la Vicepresidència Segona i Conselleria d'Habitatge i Arquitectura Bioclimàtica, www.gva.es, o en qualsevol de les formes establides en la Llei 39/2015, d'1 d'octubre, del procediment administratiu comú de les administracions públiques.  
2) En el cas de lloguer o cessió d'ús d'habitació, Certificació Registral o Nota simple expedida pel Registre de la Propietat acreditativa de la propietat i descripció de l'habitatge on conste el nombre d'habitacions que la componen.  
3) Certificat o volant únic d'empadronament en el qual consten, en data de la sol·licitud, les persones que tenen el seu domicili habitual i permanent en l'habitatge objecte d'arrendament o cessió. El document haurà de ser únic per habitatge, i inclourà totes les persones que figuren empadronades en la mateixa en la data de la sol·licitud, siguen o no titulars del contracte d'arrendament, aquests últims, en tot cas, i serà de necessària aportació pel peticionari de l'ajuda.  
Per al cas d'arrendament o cessió d'ús d'habitació, haurà d'aportar-se certificat que acredite l'empadronament del titular del contracte en l'habitatge de la qual forma part l'habitació en el moment de sol·licitud de l'ajuda.  
En el cas de persones beneficiàries que no disposaren de contracte en el moment de formular la sol·licitud, però estiguen en condicions d'accedir a un arrendament o cessió d'habitatge o habitació, el mencionat certificat o volant haurà d'aportar-se en el termini de tres mesos des de la publicació de la resolució de concessió de l'ajuda en el DOGV, i quedaria la concessió de l'ajuda condicionada a la seua aportació.  
La documentació s'aportarà preferentment, a través del tràmit telemàtic establit a aquest efecte en la pàgina web de la Vicepresidència Segona i Conselleria d'Habitatge i Arquitectura Bioclimàtica, o en qualsevol de les formes establides en la Llei 39/2015, d'1 d'octubre, del procediment administratiu comú de les administracions públiques.  
  
4) Certificat de vida laboral que acredite el compliment del requisit establit en la base quarta, apartat f, paràgraf segon, en el cas de treballadors per compte d'altri; o declaració censal d'inici d'activitat o certificat de l'Agència Estatal d'Administració Tributària acreditativa de l'alta en activitats empresarials, professionals o artístiques.  
  
5) Documentació acreditativa del pagament de la renda de lloguer o preu de la cessió corresponents a les mensualitats de lloguer abonades amb posterioritat a l'1 de gener de l'any de la convocatòria fins que se sol·licita l'ajuda, llevat que el contracte tinga una vigència de menor termini, i en aquest cas s'acreditarà el pagament des de l'inici del contracte. La presentació d'aquests rebuts juntament amb la sol·licitud és obligatòria i el seu incompliment determinarà la desestimació de la sol·licitud d'ajuda.  
6) Únicament en el cas de ser nou perceptor d'ajudes de la Generalitat o canvi de número de compte bancària, haurà de presentar l'imprés de domiciliació bancària degudament emplenat i signat, i caldrà designar el compte en el qual es farà l'ingrés de les ajudes.  
L'alta o modificació del compte bancari podrà ser tramitada de manera telemàtica a través de la seu electrònica de la Generalitat, tràmit PROPER (https://www.gva.es/va/inicio/procedimientos'id\_proc=22053), de conformitat amb el que es disposa en l'Ordre 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancaris de les persones físiques i jurídiques que es relacionen econòmicament amb la Generalitat, i en aquest cas, s'aportarà el corresponent justificant acreditatiu de la realització del mencionat tràmit.  
7) En el cas que haguera d'acreditar-se la compatibilitat per a ser beneficiari de l'ajuda amb alguna altra que li haguera sigut concedida, i en el cas que la persona peticionària de l'ajuda o integrant de la unitat de convivència, segons els casos, es trobara inclosa en algun dels grups d'especial atenció, s'assenyalarà aquesta circumstància en el formulari de la sol·licitud. L'Administració comprovarà d'ofici els extrems esmentats a través de les plataformes d'interoperabilitat amb altres administracions públiques en els supòsits que s'indiquen en la sol·licitud. En els altres casos en què l'Administració no tinga accés per via telemàtica a la informació necessària o no s'autoritze l'Administració a la seua obtenció en els termes assenyalats amb anterioritat, correspon al sol·licitant justificar la inclusió en algun dels grups d'especial atenció mitjançant la presentació de la documentació acreditativa de la situació d'especial vulnerabilitat de la persona jove peticionària al fet que fa referència la base dihuitena mitjançant la presentació de la següent documentació:  
a) Sol·licituds presentades per dones víctimes de violència de gènere: documentació judicial que acredite fefaentment aquesta circumstància.  
b) Sol·licituds presentades per persones afectades per procés de desnonament: la documentació judicial que així ho acredite.  
c) Sol·licituds presentades per víctimes del terrorisme: documentació que acredite fefaentment aquesta circumstància.  
d) Sol·licitades per persones joves extutelades procedents del sistema públic de protecció de la infància i l'adolescència: resolució de cessament de mesures emesa per la conselleria competent.  
e) Sol·licituds per persones joves excarcerades: resolució de posada en llibertat per l'autoritat competent  
f) Sol·licituds per persones joves perceptores de la Renda Valenciana d'Inclusió: documentació acreditativa d'aquesta circumstància expedida per la conselleria competent per a la concessió d'aquesta prestació.  
  
g) Sol·licituds formulades per persones joves incurses en qualsevol altra causa de vulnerabilitat: informe emés pels Serveis Socials del municipi on residisquen acreditatius de tal circumstància.  
8) La declaració responsable que figura en la sol·licitud, d'acord amb el que s'indica en la base onzena  
a) Identificació de les persones que integren la unitat de convivència per tindre la seua residència habitual i permanent en l'habitatge, hagen subscrit o no el contracte d'arrendament o cessió de l'habitatge o habitació. Donada la importància de determinar la composició de la unitat de convivència a l'efecte de constatar el compliment dels requisits exigits en les presents bases per a ser persona beneficiària de l'ajuda, l'existència de discrepància entre les persones declarades pel peticionari amb les quals consten com a titulars del contracte d'arrendament o cessió d'ús de l'habitatge o habitació o les empadronades en l'habitatge donarà lloc a la desestimació de la sol·licitud de l'ajuda.  
  
b) En el cas de ser arrendatari o cessionari d'habitatge, no ser persona propietària o usufructuària d'algun habitatge a Espanya. A aquest efecte no es considerarà que s'és persona propietària o usufructuària d'un habitatge si el dret recau únicament sobre una part alíquota d'aquest i s'ha obtingut per herència o transmissió mortis causa sense testament. S'exceptuaran d'aquest requisit els qui sent titulars d'un habitatge acrediten la no disponibilitat d'aquest per causa de separació o divorci, per qualsevol altra causa aliena a la seua voluntat o quan l'habitatge resulte inaccessible per raó de discapacitat de la persona titular o alguna altra persona de la unitat de convivència.  
  
c) No tindre la persona arrendatària, la persona cessionària o, en cas de ser titular de contracte d'arrendament o cessió d'habitatge, qualsevol de les que tinguen el seu domicili habitual i permanent en l'habitatge arrendat o cedit, parentiu en primer grau o segon grau de consanguinitat o d'afinitat amb la persona arrendadora o cedent de l'habitatge.  
  
d) No ser la persona arrendatària, la persona cessionària o, en cas de ser titular de contracte d'arrendament o cessió d'habitatge, qualsevol de les quals tinguen el seu domicili habitual i permanent en l'habitatge arrendat o cedit soci o partícip de la persona física o jurídica que actue com a arrendadora o cedent.  
e) Compliment per la persona arrendatària o cessionària de l'article 13 de la Llei 38/2003, de 17 de novembre, general de subvencions, en els termes indicats en la base quarta.5, i article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana. Així com no haver sigut subjecte d'una revocació d'alguna de les ajudes contemplades en aquest o l'anterior pla estatal d'habitatge per incompliment o causa imputable al sol·licitant.  
En el cas que la persona jove sol·licitant o alguna persona integrant de la unitat de convivència manifeste oposició expressa al fet que l'administració de la Generalitat recapte a través de la Plataforma Autonòmica d'Intermediació (PAI) i altres sistemes habilitats a aquest efecte, a la consulta de dades amb l'Agència Estatal d'Administració Tributària o en el cas de persones no obligades a presentar declaració d'IRPF, haurà d'adjuntar-se la documentació establida en la base sisena.  
  
  
Setena. Termini de resolució i recursos  
1. Correspon a la persona titular de la Vicepresidència Segona i Conselleria d'Habitatge i Arquitectura Bioclimàtica, o òrgan en qui delegue, dictar la resolució de concessió del Bo Lloguer Jove. La resolució ha de ser motivada.  
El procediment podrà resoldre's de manera parcial, a mesura que les persones o unitats de convivència sol·licitants presenten la totalitat de la documentació exigida, podent acumular-se a aquest efecte de conformitat amb el que es disposa en l'article 57 de la Llei 39/2015, d'1 d'octubre, del procediment administratiu comú de les administracions públiques  
2. Les resolucions de concessió determinarà la quantia concedida i incorporarà, si escau, les condicions, obligacions i determinacions accessòries al fet que haja de subjectar-se la persona beneficiària de l'ajuda.  
Les resolucions de concessió d'ajudes hauran d'expressar que aquestes són finançades amb càrrec a fons de l'Estat.  
3. El termini per a resoldre i notificar la resolució del procediment és de sis mesos des que la sol·licitud haja tingut entrada en el registre de l'òrgan competent per a la seua tramitació i aportat la documentació necessària per a resoldre de manera completa. Transcorregut aquest termini sense que haja recaigut resolució i la mateixa no ha sigut notificada, s'entendrà desestimada la sol·licitud de concessió del Bo Lloguer Jove, en els termes establits en la Llei 39/2015, d'1 d'octubre, del procediment administratiu comú de les administracions públiques. Tal com disposa la dita llei, la desestimació per silenci administratiu té els sols efectes de permetre als interessats la interposició del recurs administratiu o contenciós administratiu que resulte procedent.  
La resolució de la convocatòria d'ajudes que pose fi al procediment de concessió del Bo Lloguer Jove es publicarà en el Diari Oficial de la Generalitat Valenciana i, posteriorment, en el portal de www.gva.es, on s'inseriren els llistats contenint les sol·licituds estimades i desestimades per a coneixement dels interessats. Les persones sol·licitants que hagen facilitat un número de telèfon mòbil podran ser avisades de la publicació de la resolució mitjançant missatge de text SMS remés al telèfon mòbil facilitat en formular sol·licitud. La publicació en el Diari Oficial de la Generalitat Valenciana, substituirà a la notificació individual de la resolució, conformement amb el que es disposa en la legislació del procediment administratiu comú. La publicació es realitzarà respectant en tot cas els drets reconeguts en la Llei orgànica 3/2018, de 5 de desembre, de protecció de dades personals i garantia dels drets digitals.  
  
4. La resolució exhaureix la via administrativa i contra aquesta podrà interposar-se un recurs potestatiu de reposició davant el mateix òrgan que la dicte en el termini d'un mes a partir de l'endemà de la notificació mitjançant la publicació en el Diari Oficial de la Generalitat Valenciana, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu en el termini de dos mesos davant la Sala Contenciosa Administrativa del Tribunal Superior de Justícia en aplicació de l'article 10.1.a de la Llei 29/1998, de 13 de juliol, reguladora de la jurisdicció contenciosa administrativa.  
  
5. Si es desestimaren sol·licituds per falta de consignació pressupostària i, amb posterioritat a l'emissió de la resolució, s'incrementaren els crèdits destinats a finançar aquestes ajudes, o s'alliberara part del crèdit disponible inicialment, per renúncia de l'adjudicatari o per no haver aportat la persona beneficiària la preceptiva justificació en termini, podria proposar-se per l'òrgan instructor la concessió del Bo Lloguer Jove a les sol·licituds que s'hagueren desestimat per falta de crèdit següents a aquella en ordre de la seua presentació que, estant completes, compliren els requisits per a ser persona beneficiària del Bo Lloguer Jove, sempre que s'haja alliberat crèdit suficient per a atendre almenys una de les sol·licituds denegades.  
  
Huitena. Pla de control  
1. El procediment de concessió del Bo Lloguer Jove estarà sotmés al Pla de control que s'exposa a continuació:  
a) El control administratiu recaurà sobre l'admissibilitat de les subvencions. S'efectuaran controls administratius de totes les sol·licituds de subvenció, tant en la fase de presentació de les sol·licituds i la seua posterior concessió, com en la fase de justificació i pagament. Entre d'altres, els següents:  
1r. Control de la documentació aportada juntament amb la sol·licitud d'ajudes i com a justificació de la subvenció concedida. A tal fi, se supervisarà tota la documentació exigida en la present ordre de bases i en la posterior resolució de convocatòria, i es requerirà, si escau, l'aportació de tots els documents complementaris resulte necessaris per a comprovar, verificar i aclarir totes les coses que així ho exigisquen.  
2n. Control de compliment dels requisits legals per a tindre dret a la subvenció, que efectivament complisquen amb els requisits per a ser persones beneficiàries, per tractar-se d'una de les contemplades en la present ordre de bases i per complir amb els requisits establits.  
  
A més, també es controlarà el compliment dels requisits legals en matèria tributària, de la Tresoreria General de la Seguretat Social, de deutes de naturalesa tributària amb la Generalitat, així com tot el que es preveu quant a les entitats locals, sense perjudici de la resta de requisits disposats en la present ordre de bases i en la posterior resolució de convocatòria.  
b) El control a posteriori o de qualitat s'efectuarà una vegada concedida la subvenció, amb la finalitat de comprovar el manteniment de les condicions vinculades a la seua concessió, si és el cas, a més del control de qualitat que consistirà en la supervisió de determinats expedients que ja van ser sotmesos a la resta de controls. Això suposarà la selecció d'una mostra aleatòria d'expedients i consistirà en l'avaluació de l'expedient complet, una vegada finalitzat el període de subvenció i presentada la documentació obligatòria pels beneficiaris. El percentatge mínim de subvenció a controlar sobre el total pagat amb càrrec a cada línia pressupostària serà del 10 %.  
Les actuacions que s'efectuen en desenvolupament d'aquest pla de control es realitzaran a través de mitjans propis, personals i materials. En relació amb els mitjans personals, correspon a la Direcció General d'Emergència Residencial, Funció Social de l'Habitatge i Observatori de l'Hàbitat i Segregació Urbana la realització de les activitats de control de les ajudes per a la comprovació material de la realització efectiva de les activitats objecte de les ajudes. Addicionalment, l'òrgan concedent podrà designar, si escau, els òrgans, comissions o persones expertes que estime necessaris per a realitzar les oportunes actuacions de seguiment i comprovació de l'aplicació de la subvenció.  
  
2. La Generalitat podrà comprovar, pels mitjans que estime més adequats, el compliment de les obligacions inherents a l'atorgament de les ajudes.  
  
Tercer  
S'ordena la publicació de la present ordre per a la sol·licitud de les ajudes en el Diari Oficial de la Generalitat Valenciana.  
  
Quart  
La present resolució farà efecte l'endemà de la publicació en el Diari Oficial de la Generalitat Valenciana.  
  
Contra la present resolució que exhaureix la via administrativa, es podrà interposar potestativament un recurs de reposició davant l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se, en el Diari Oficial de la Generalitat Valenciana. Tot això, de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que hom faça servir qualsevol altra via que es considere oportuna.  
  
València, 21 d'abril de 2023.- La directora general d'Emergència Residencial, Funció Social de l'Habitatge i Observatori de l'Hàbitat i la Segregació Urbana: Pura Peris García.